**ΒΟΥΛΗ ΤΩΝ ΕΛΛΗΝΩΝ**

**Θ΄ ΑΝΑΘΕΩΡΗΤΙΚΗ ΒΟΥΛΗ**

**ΔΙΑΡΚΗΣ ΕΠΙΤΡΟΠΗ ΕΘΝΙΚΗΣ ΑΜΥΝΑΣ ΚΑΙ ΕΞΩΤΕΡΙΚΩΝ ΥΠΟΘΕΣΕΩΝ**

**ΕΙΔΙΚΗ ΔΙΑΡΚΗΣ ΕΠΙΤΡΟΠΗ ΕΥΡΩΠΑΪΚΩΝ ΥΠΟΘΕΣΕΩΝ**

**ΠΡ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

 Στην Αθήνα, σήμερα, 24 Σεπτεμβρίου 2020, ημέρα Πέμπτη και ώρα 15.20΄, στην Αίθουσα Συνεδριάσεων της Ολομέλειας της Βουλής,συνήλθαν σε κοινή συνεδρίαση η Διαρκής Επιτροπή Εθνικής Άμυνας και Εξωτερικών Υποθέσεων και η Διαρκής Επιτροπή Ευρωπαϊκών Υποθέσεων, υπό την προεδρία του Προέδρου της Διαρκούς Επιτροπής Εθνικής Άμυνας και Εξωτερικών Υποθέσεων, κυρίου Κωνσταντίνου Γκιουλέκα, με θέμα ημερήσιας διάταξης: «Συζήτηση των μελών των Επιτροπών με τα μέλη της Επιτροπής Εξωτερικών και Ευρωπαϊκών Υποθέσεων της Βουλής των Αντιπροσώπων της Κυπριακής Δημοκρατίας, σχετικά με τις τρέχουσες εξελίξεις στην Ανατολική Μεσόγειο».

  Επίσης, στη συνεδρίαση εξέθεσαν τις απόψεις τους, μέσω τηλεδιάσκεψης, οι κ.κ. Λιλήκας Γεώργιος, Πρόεδρος της Κοινοβουλευτικής Επιτροπής Εξωτερικών και Ευρωπαϊκών Υποθέσεων της Βουλής των Αντιπροσώπων και ο Μαρίνος Ζισόπουλος, Πρόεδρος Κοινοβουλευτικής Επιτροπής Άμυνας της Βουλής των Αντιπροσώπων, Νίκος Τορναρίτης, αναπληρωτής πρόεδρος, Ελένη Σταύρου, Μιχάλης Σοφοκλέους, Γιώργος Λουκαΐδης, Αδάμος Αδάμου, Αρίστος Δαμιανού(Α.Κ.Ε.Λ.-ΑΡΙΣΤΕΡΑ-ΝΕΕΣ ΔΥΝΑΜΕΙΣ), Χριστιάνα Ερωτοκρίτου, Άγγελος Βότσης (ΔΗ.Κ.Ο.), Κωστής Ευσταθίου (Κ.Σ. ΕΔΕΚ) και Χρίστος Χρίστου (Ε.ΛΑ.Μ.).

Ο Προεδρεύων των Επιτροπών, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση των καταλόγων των μελών των Επιτροπών. Από την Διαρκή Επιτροπή Εθνικής Άμυνας και Εξωτερικών Υποθέσεων παρόντες ήταν οι Βουλευτές κ.κ. Αναστασιάδης Σάββας, Βαγιωνάς Γεώργιος, Βασιλειάδης Βασίλειος, Γιαννάκου Μαριορή (Μαριέττα), Γκίκας Στέφανος, Γκιουλέκας Κωνσταντίνος, Δαβάκης Αθανάσιος, Δημοσχάκης Αναστάσιος, Καββαδάς Αθανάσιος, Δούνια Παναγιώτα, Σκόνδρα Ασημίνα Συμεών (Σίμος), Παππάς Ιωάννης, Κουτσούμπας Ανδρέας, Καππάτος Παναγής, Λαμπρόπουλος Ιωάννης, Λιούτας, Αθανάσιος, Ρουσόπουλος Θεόδωρος (Θόδωρος), Σενετάκης Μάξιμος, Στυλιανίδης Ευριπίδης, Ακτύπης Διονύσιος, Χατζηβασιλείου Αναστάσιος (Τάσος), Αθανασίου Αθανάσιος (Νάσος), Αμανατίδης Ιωάννης, Αναγνωστοπούλου Αθανασία (Σία), Βίτσας Δημήτριος, Βούτσης Νικόλαος, Δρίτσας Θεόδωρος, Ηγουμενίδης Νικόλαος, Κατρούγκαλος Γεώργιος, Ραγκούσης Ιωάννης, Τζάκρη Θεοδώρα, Τσίπρας Γεώργιος, Χαρίτου Δημήτριος (Τάκης), Αχμέτ Ιλχάν, Κεγκέρογλου Βασίλειος, Λοβέρδος Ανδρέας, Φραγγίδης Γεώργιος, Μαρίνος Γεώργιος, Παπαναστάσης Νικόλαος, Παφίλης Αθανάσιος, Μυλωνάκης Αντώνιος, Χήτας Κωνσταντίνος, και Γρηγοριάδης Κλέων,

Από την Ειδική Διαρκή Επιτροπή Ευρωπαϊκών Υποθέσεων παρόντες ήταν οι Βουλευτές κ.κ.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Προεδρεύων των Επιτροπών):** Πριν ξεκινήσουμε και συνδεθούμε με την Κύπρο να ενημερώσω τα μέλη των Επιτροπών, γιατί, πιθανόν να έχετε λάβει και εσείς την ίδια επιστολή. Ο διευθυντής ενός πανευρωπαϊκού Think Tank το European Leadership Network, o σερ Άνταμ Τόμσον (Sir Adam Thomson), έχει στείλει μια επείγουσα επιστολή και ζητάει απάντηση από εμάς. Ενημερώθηκε ο Πρόεδρος της Βουλής, βεβαίως και θα το συζητήσουμε, όπου ζητούν τη στήριξη και τη συνυπογραφή επιστολής για την πίεση σε Ηνωμένες Πολιτείες και Ρωσία για την επέκταση της Συνθήκης για τη μείωση των στρατηγικών εξοπλισμών, το New START. Απευθύνουν ανοικτή επιστολή στις Ηνωμένες Πολιτείες να διατηρηθεί αυτή η Συνθήκη. Ζητούν στήριξη από σχετικές Επιτροπές Κρατών και από το Ευρωπαϊκό Κοινοβούλιο και όλα αυτά επιθυμούν με τις υπογραφές μας να σταλούν μέχρι τις αρχές Οκτωβρίου.

Απλώς σας ενημερώνω, γιατί κάποια μέλη της Επιτροπής μου είπαν ότι έλαβαν αυτή την επιστολή, δεν ξέρω αν τη έχετε λάβει όλοι; Σε κάθε περίπτωση θα δούμε και θα συνεννοηθούμε μια κοινή στάση, θα το συζητήσουμε μαζί, κύριε Λοβέρδο, όλα τα κόμματα για το τι θα γίνει. Ήδη ενημερώθηκε, σας είπα και ο Πρόεδρος της Βουλής.

Τον λόγο έχει ο κ. Παφίλης για αυτό το θέμα.

**ΑΘΑΝΑΣΙΟΣ ΠΑΦΙΛΗΣ:** Δεν ξέρω λεπτομέρειες, αυτό που έχουμε ως γεγονός μέχρι τώρα, όμως, είναι ότι οι Ηνωμένες Πολιτείες της Αμερικής και το ΝΑΤΟ, αποχωρούν σε μία μετά την άλλη από όλες τις διεθνείς συνθήκες, ακόμα και από το πρώτο πυρηνικό πλήγμα που συνυπέγραψε η Ελληνική Κυβέρνηση του ΣΥΡΙΖΑ και δεν αμφισβητεί και η Νέα Δημοκρατία, όπως, επίσης και για πάρα πολλές άλλες Συμφωνίες.

Επομένως, δεν υποστηρίζουμε ότι η Ρωσία είναι Σοβιετική Ένωση η οποία είχε κάνει πάντα προτάσεις αφοπλισμών και όλες οι διεθνείς συνθήκες τις πέτυχαν κάτω από αυτήν την πίεση, αλλά, ωστόσο θα δούμε ακριβώς. Δεν έχουμε καμία αντίρρηση εμείς για τη μείωση των εξοπλισμών, γενικά.

 **ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Προεδρεύων των Επιτροπών):** Τις θέσεις των κομμάτων θα τις συζητήσουμε αναλυτικότερα σε κάποια άλλη στιγμή, απλώς τώρα σας το ανέφερα, γιατί σήμερα έλαβα αυτή την επιστολή και ήθελα να ξέρετε ότι έχουμε λάβει αυτή την επιστολή.

**ΚΩΝΣΤΑΝΤΙΝΟΣ ΧΗΤΑΣ (Ειδικός Αγορητής της Ελληνικής Λύσης-Κυριάκος Βελόπουλος):** Θα μας σταλεί, κύριε Πρόεδρε;

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Προεδρεύων των Επιτροπών):** Ναι, θα σας τις στείλω και θα μιλήσουμε.

**ΜΑΡΙΟΡΗ (ΜΑΡΙΕΤΤΑ) ΓΙΑΝΝΑΚΟΥ:** Είναι ατομικό θέμα αυτό.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Προεδρεύων των Επιτροπών):** Βεβαίως, ασφαλώς ο κάθε Βουλευτής, ούτως η άλλως αποφασίζει κατά συνείδηση, αλίμονο, αλλά θα συζητήσουμε. Και τα κόμματα από την πλευρά τους εκφράζουν. Τώρα αν κάποιος Βουλευτής μπορεί να έχει αντίρρηση ή να έχει άλλη θέση, δικαίωμά του.

 Να πω, κυρίες και κύριοι συνάδελφοι ότι είμαστε έτοιμοι να συνδεθούμε με την Κύπρο.

 Αν θέλετε να μας δώσετε το έναυσμα και όσοι Ελλαδίτες συνάδελφοι Βουλευτές θέλουν μέσω WEBEX να συνδεθούν στη συζήτησή μας, παρακαλώ πάρα πολύ να ενημερώσουν μόνον τη Γραμματεία ότι επιθυμούν να συμμετάσχουν είτε παρακολουθώντας είτε και παραθέτοντας κάποιες ερωτήσεις. Το λέω αυτό γιατί με ενημέρωσαν από την Γραμματεία ότι θα πρέπει να το δηλώσουν όσοι συνάδελφοι δεν είναι παρόντες και θέλουν να παρακολουθήσουν ή πολύ περισσότερο θέλουν να θέσουν ερώτηση.

Επίσης, να ξέρετε ότι με πήρε ο πρώην Πρωθυπουργός, κ. Γιώργος Παπανδρέου, ο οποίος ζήτησε και εκείνος να παρακολουθήσει τη συνεδρίασή μας. Ασφαλώς του είπα με χαρά να την παρακολουθήσει και αν θέλει να συμμετάσχει, κιόλας, άσχετα αν δεν είναι μέλος της Επιτροπής μας. Εννοείται ότι όλοι οι Βουλευτές έχουν το δικαίωμα να ζητήσουν να συμμετάσχουν σε κάποιες Επιτροπές που δεν ανήκουν ως μέλη και φυσικά να θέσουν και τις ερωτήσεις ή ότι άλλο θέλουν.

Κύριε Λιλήκα, να σας καλωσορίσουμε από την Ελλάδα, από την Αθήνα, από την Αίθουσα της Ολομέλειας του Ελληνικού Κοινοβουλίου και να πούμε ότι για μας είναι ιδιαίτερη χαρά που έχουμε τους αδελφούς μας Κυπρίους, τους συναδέλφους μας από την Βουλή των Αντιπροσώπων της Επιτροπής Εξωτερικών Υποθέσεων και Ευρωπαϊκών Υποθέσεων σε αυτή τη συνεδρίαση. Να σας μεταφέρουμε ότι συνεδριάζουμε από κοινού η Επιτροπή Ευρωπαϊκών Υποθέσεων της Ελληνικής Βουλής και η Επιτροπή Εθνικής Άμυνας και Εξωτερικών Υποθέσεων. Είναι μια κοινή συνεδρίαση και έχετε και τους θερμούς χαιρετισμούς του Προέδρου της Επιτροπής Ευρωπαϊκών Υποθέσεων και Αντιπροέδρου της Ελληνικής Βουλής του κυρίου Νικήτα Κακλαμάνη.

Να πούμε, επίσης, ότι εγκαινιάζουμε αυτή τη σειρά κάποιων κοινών συνεδριάσεων και είμαστε ανοιχτοί και όποτε εσείς θα θελήσετε, να επαναλάβουμε την σημερινή συνεργασία και την ανταλλαγή απόψεων μεταξύ μας, ότι θα είναι πολύ μεγάλη χαρά να το κάνουμε όποτε και εσείς κρίνεται σκόπιμο ότι θα πρέπει να γίνει κάτι τέτοιο. Ωστόσο, κρίναμε σκόπιμο ότι στην παρούσα συγκυρία και μάλιστα σε μία περίοδο που η τουρκική επιθετικότητα εκδηλώνεται και μάλιστα για ένα πολύ μεγάλο χρονικό διάστημα, ότι είναι χρήσιμο να ανταλλάξουμε απόψεις, για το τι γίνεται στην Ανατολική Μεσόγειο, να μας μεταφέρετε τις δικές σας απόψεις, τη δική σας εμπειρία και αντίστοιχα και εμείς τη δική μας εμπειρία, για να δούμε πώς μπορούμε αυτόν τον κοινό άξονα που ούτως η άλλως υπάρχει μεταξύ Ελλάδας και Κύπρου, να βοηθήσουμε να ενισχύεται ολοένα και περισσότερο. Ένας άξονας που εδράζεται στο διεθνές δίκαιο κι ένας άξονας, ο οποίος λειτουργούσε, λειτουργεί και μέσα στο πλαίσιο της Ευρωπαϊκής Ένωσης.

Να καλωσορίσουμε τηλεοπτικά τον κύριο Λιλήκα και τους συναδέλφους μας. Σας βλέπουμε στις οθόνες μας αυτή τη στιγμή. Θα παρακαλούσα από τη μεριά σας, κύριε Λιλήκα, να πάρετε το λόγο, να ακούσουμε τη φωνή της Κύπρου μέσα στο Ελληνικό Κοινοβούλιο.

**ΓΕΩΡΓΙΟΣ ΛΙΛΗΚΑΣ (Πρόεδρος της Κοινοβουλευτικής Επιτροπής Εξωτερικών και Ευρωπαϊκών Υποθέσεων της Βουλής των Αντιπροσώπων)**: Καλησπέρα κύριε Πρόεδρε, αγαπητοί συνάδελφοι από τη Λευκωσία. Χαιρόμαστε γιατί πήρατε αυτή την πρωτοβουλία εν μέσω πανδημίας αφού δεν μας επιτρέπεται η ανταλλαγή επισκέψεων να κάνουμε ανταλλαγή απόψεων και εκτιμήσεων για τα όσα συμβαίνουν στην Ανατολική Μεσόγειο για την προκλητική και επιθετική συμπεριφορά της Τουρκίας βέβαια όχι μόνο στην Κυπριακή ΑΟΖ, αλλά και απέναντι στην Ελληνική ΑΟΖ.

 Βεβαίως, επειδή όπως σωστά είπατε υπάρχει ένας κοινός άξονας μεταξύ Ελλάδος και Κύπρου σε μια προσπάθεια αναχαίτισης αυτής της τουρκικής επιθετικότητας και ανατροπής των επεκτατικών σχεδιασμών έχει η Άγκυρα, εκτιμώ ότι θα ήταν καλό να δούμε και εμείς από πλευράς κοινοβουλίων πώς θα μπορούσαμε με κοινοβουλευτικές πρωτοβουλίες, σε ευρωπαϊκό επίπεδο, να συνδράμουμε και να ενισχύσουμε τις προσπάθειες των κυβερνήσεων μας.

Από αυτήν τη σκοπιά, θεωρώ, ότι θα είναι χρήσιμο μετά που θα τοποθετηθούν και οι εκπρόσωποι των πολιτικών κομμάτων και θα κάνουμε τις εκτιμήσεις, που θεωρώ ότι θα είναι κοινές, να προβληματιστούμε και τι δράσεις θα μπορούσαμε στη συνέχεια να αναλάβουμε σε κοινοβουλευτικό επίπεδο. Ευχαριστώ πολύ.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Προεδρεύων των Επιτροπών):** Σας ευχαριστούμε πολύ. Όσον αφορά τα θέματα της διαδικασίας, να πούμε απλώς ότι το πρώτο μέρος μεταδίδεται ζωντανά από την τηλεόραση της Βουλής των Ελλήνων. Θα κάνουμε έναν γύρο από τους εκπροσώπους των ελλαδικών κομμάτων και αντίστοιχα των κυπριακών κομμάτων που μετέχουν στις επιτροπές μας και μόλις ολοκληρώσουμε τον κύκλο των πρώτων αρχικών τοποθετήσεων από τους εκπροσώπους κάθε κόμματος θα κλείσουμε την τηλεοπτική μετάδοση και θα συνεχίσουμε την κοινή μας συνεδρίαση, χωρίς να έχουμε ανοιχτές τις κάμερες. Βέβαια, θα ήθελα να συστήσω σε όλους συναδέλφους επειδή γίνεται με τηλεδιάσκεψη η συνεδρίαση μας, ασφαλώς καταλαβαίνετε ότι δεν υπάρχει απόλυτη ασφάλεια, άρα θα πρέπει όλοι να έχουμε μία συγκεκριμένη αυτοσυγκράτηση για όσα δηλώσουμε και για όσα πούμε. Η τηλεδιάσκεψη δεν μπορεί να εξασφαλίσει αυτό που θα μπορούσε να εξασφαλίσει μία κοινή συνεδρίαση σε μία κοινή αίθουσα, που θα μπορούσε να γίνει κεκλεισμένων των θυρών.

Τον λόγο έχει ο κ. Καιρίδης.

**ΔΗΜΗΤΡΙΟΣ ΚΑΙΡΙΔΗΣ ( Εισηγητής της Πλειοψηφίας):** Ευχαριστώ κύριε Πρόεδρε, θα είμαι σύντομος γιατί ξέρω ότι θέλουν πολλοί συνάδελφοι να μιλήσουν και θέλουμε να γίνει μια ουσιαστική κουβέντα σ’ αυτή την κρίσιμη συγκυρία και με τους συναδέλφους από τη Βουλή των Αντιπροσώπων της Κύπρου. Χαιρόμαστε, ιδιαίτερα, όλοι οι βουλευτές της Βουλής των Ελλήνων, όλα τα μέλη της Βουλής των Ελλήνων για αυτή τη δυνατότητα και χαιρετίζω την πρωτοβουλία που πήρατε και ελπίζω να υπάρξει συνέχεια σε αυτή την ανταλλαγή, είναι κρίσιμο και χρήσιμο.

Εγώ, ως μέλος της Επιτροπής της Βουλής Ευρωπαϊκών Υποθέσεων και Αντιπρόεδρος της Επιτροπής Ευρωπαϊκών Υποθέσεων, στην κοινή αυτή συνεδρίαση τώρα που έχουμε εδώ, στην Κύπρο είναι ενιαία η αντίστοιχη Επιτροπή Εξωτερικών και Ευρωπαϊκών, αυτό που νομίζω, είναι στο μυαλό όλων, είναι αυτό που συνέβη το προηγούμενο διάστημα και συνεχίζει να συμβαίνει, σε κάποιο βαθμό, σε μεγάλο βαθμό, όσον αφορά την τουρκική επιθετικότητα, προκλητικότητα, αναθεωρητισμό, έχει γίνει πολύ μεγάλη κουβέντα και στην Ελλάδα, βεβαίως και στην Κύπρο, αλλά και αλλού, για τη νέα Τουρκία, την επιθετική Τουρκία, που έχουμε δει όλο το προηγούμενο διάστημα, να εφορμά στην Ανατολική Μεσόγειο και να επιχειρεί να παραβιάσει κυριαρχικά δικαιώματα και δικά μας, της Ελλάδας και της Κύπρου.

Αυτή τη στιγμή, υπάρχει μία διαδικασία προς την έναρξη του 61ου γύρου διερευνητικών επαφών μεταξύ των δύο πλευρών, της Ελλάδας και της Τουρκίας. Έχουμε πει κι άλλη φορά, είναι θετικό, ότι η Τουρκία επέστρεψε στο τραπέζι της συζήτησης, από το οποίο, ιδία βουλήση, είχε αποχωρίσει από τις 11 Αυγούστου και μετά και είχε προκαλέσει μία απαράδεκτη ένταση πέριξ του Καστελόριζου. Αυτή η επιστροφή, είναι οπωσδήποτε μία επιτυχία, σε συνέχεια προηγούμενων επιτυχιών που έχουμε, είτε στον Έβρο, με την αποφυγή, την ακύρωση της προσπάθειας εργαλειοποίησης του μεταναστευτικού τον περασμένο Φεβρουάριο-Μάρτιο, είτε με το τουρκολιβυκό, το οποίο δεν βρήκε καμία ανταπόκριση στη διεθνή κοινότητα και παραμένει μη πρωτοκολλημένο στον Οργανισμό Ηνωμένων Εθνών και τώρα, αυτή η επιθετικότητα των προηγούμενων 40 ημερών, δεν ανταμείφθηκε, αντιθέτως, προκάλεσε όχι μόνο τη δική μας κινητοποίηση, στρατιωτική και διπλωματική και έφερε αποτέλεσμα, αλλά και ευρύτερη συσπείρωση σε βάρος της τουρκικής επιθετικότητας.

Δεν υπάρχει αμφιβολία, ότι μας προβληματίζει πάρα πολύ η συνεχιζόμενη παραβατικότητα σε βάρος της Κυπριακής Δημοκρατίας και της Κυπριακής ΑΟΖ, με τις τουρκικές Navtex και την παρουσία ερευνητικών και γεωτρύπανων εντός της Κυπριακής Υφαλοκρηπίδας, με αστεία και αντιφατικά επιχειρήματα από την τουρκική πλευρά, η οποία, να θυμίσω, ότι από τη μια δεν αναγνωρίζει στα νησιά δικαιώματα, από την άλλη υπογράφει παράνομη συμφωνία οριοθέτησης με τους Τουρκοκυπρίους, από την τρίτη επιχειρεί σε βάρος της Κυπριακής Δημοκρατίας. Εγώ, θα σταθώ σε αυτό που είπε και ο Πρωθυπουργός και επανέλαβε χθες, το ξεκάθαρο, το απόλυτο, το αυτονόητο, ότι η Ελληνική Δημοκρατία, στέκεται στο πλευρό της Κυπριακής. Είναι αυτονόητη η δική μας η στήριξη, όπως το κάναμε στο Συμβούλιο Υπουργών Εξωτερικών και θα συνεχίσουμε να το κάνουμε και στο Συμβούλιο Κορυφής, το οποίο έρχεται.

Από ένα σημείο όμως και μετά, επιτρέψτε μου, να κάνω και μία περαιτέρω παρατήρηση. Κατανοώ την ανάγκη που όλοι νιώθουμε να καταδικάσουμε την τουρκική επιθετικότητα και φαντάζομαι, ότι όλοι θα το κάνουμε, αλλά νομίζω, ότι θα πρέπει, στη συνεδρίασή μας αυτή, να είμαστε και πρακτικοί και να μιλήσουμε για το δια ταύτα, διότι δεν είμαστε εδώ μόνο για να τα πούμε μεταξύ μας και να εκτονωθούμε, νομίζω, ότι όλοι θα συμφωνήσουμε, φαντάζομαι δεν θα βρεθεί κανείς, που να διαφωνήσει στην καταγγελία της Τουρκίας, αλλά πέρα από το να κηρύττουμε, όπως λένε οι αγγλοσάξονες, στους ήδη προσηλυτισμένους, καλό είναι να δούμε και το επόμενο βήμα. Και το επόμενο βήμα, το ουσιαστικό βήμα, πιστεύω, εγώ, ότι η αξία της συζήτησης θα μετρηθεί από συγκεκριμένους πρακτικούς τρόπους, με τους οποίους θα καταφέρουμε να φέρουμε και τους υπόλοιπους 25 στο Ευρωπαϊκό Συμβούλιο, γιατί είναι συνολικά 27 χώρες, η Ελλάδα και η Κύπρος, βεβαίως, έχουν τη συγκεκριμένη θέση, να φέρουμε και τους υπόλοιπους 25 στην δική μας πλευρά, με συγκεκριμένους τρόπους, με συγκεκριμένη επιχειρηματολογία, με συγκεκριμένο αφήγημα.

 Μέχρι στιγμής έχουμε καταφέρει αρκετά. Έχουμε καταφέρει να ασκηθεί η μεγάλη πίεση στην Τουρκία, να μην ανανεωθεί η NAVTEX σε βάρος των ελληνικών κυριαρχικών δικαιωμάτων και να αποσυρθεί το «ORUC REIS» τώρα πίσω στο λιμάνι της Αττάλειας. Υπάρχει, όμως, ένα περίπλοκο διπλωματικό παιχνίδι, το οποίο παίζει η Άγκυρα, το οποίο εμείς οφείλουμε με έξυπνο τρόπο να ακυρώσουμε.

Νομίζω ότι πέρα από τα καταδικαστικά λόγια, θα πρέπει όλοι πάρα πολύ υπεύθυνα να σκεφτούμε τους τρόπους εκείνους, με τους οποίους θα πετύχουμε με διπλωματική δεινότητα, την οποία πραγματικά φοβούνται οι τούρκοι, να πέτυχουμε τον εθνικό στόχο που είναι η απομόνωση της Τουρκίας διεθνώς και η υποχρέωσή της σε αναδίπλωση και όσον αφορά τα κυριαρχικά δικαιώματα της Κυπριακής Δημοκρατίας.

Στο σημείο αυτό χρειαζόμαστε πραγματικές, δημιουργικές προτάσεις πέρα από την απλή καταγγελία.

Νομίζω θα είναι μια χαμένη ευκαιρία, αν καταναλώσουμε τις επόμενες δύο ώρες μόνο στο να τα πούμε μεταξύ μας, χωρίς το επόμενο βήμα.

Σας ευχαριστώ.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Προεδρεύων των Επιτροπών):** Σας ευχαριστούμε πάρα πολύ, κύριε Καιρίδη.

Να θυμίσουμε σε όλους, οι οποίοι παρακολουθούν τη συζήτησή μας, ότι αυτή την ώρα που έχει απομακρυνθεί το «ORUC REIS» από τις περιοχές στις οποίες έπλεε πρόσφατα, βρίσκονται σε αδειοδοτημένες και οριοθετημένες περιοχές της Κυπριακής ΑΟΖ και το «ΓΙΑΒΟΥΖ» και το «ΜΠΑΡΜΠΑΡΟΣ». Και βεβαίως, μιλάμε αυτή τη στιγμή με την Κύπρο μας, η οποία επί 46 χρόνια υφίσταται αυτό το απαράδεκτο για κάθε έννοια διεθνούς δικαίου καθεστώς που θέλει να επιβάλει η Τουρκία, της συνεχιζόμενης κατοχής και παραμονής των κατοχικών στρατευμάτων, των στρατιωτικών δυνάμεών της, σε ένα τμήμα της επικράτειας της Κυπριακής Δημοκρατίας.Το λέω αυτό, γιατί εκεί εδράζεται και η σημερινή συζήτηση.

Στο χέρι μας είναι, κύριε Καιρίδη, πράγματι, να κάνουμε ουσιαστική συζήτηση.

Κυρίες και κύριοι συνάδελφοι και της Κύπρου, συνεχίζουμε με τον Εισηγητή της Μειοψηφίας, του κόμματος του ΣΥΡΙΖΑ, τον κύριο Γιώργο Κατρούγκαλο, τον πρώην Υπουργό.

Το λόγο έχει ο κ. Κατρούγκαλος.

**ΓΕΩΡΓΙΟΣ ΚΑΤΡΟΥΓΚΑΛΟΣ: (Εισηγητή της Μειοψηφίας):** Ευχαριστώ πολύ, κύριε Πρόεδρε.

Θέλω και εγώ να χαιρετίσω τους κύπριους αδελφούς μας και να σας συγχαρώ κύριε Πρόεδρε και τον ομόλογό σας της Βουλής των Αντιπροσώπων της Κύπρου, για την πρωτοβουλία αυτή, που δεν πρέπει να έχει μόνο τον προφανή, έντονο, συμβολικό χαρακτήρα, που, ούτως ή άλλως, έχει, αλλά να αποτελέσει την αφετηρία για μια ουσιαστική συνεργασία ανάμεσα στα Κοινοβούλιά μας, που θα προωθήσει το κοινό εθνικό στόχο και δεν τον βάζω σε πληθυντικό.

Ο πρώτος εθνικός στόχος που έχουμε είναι η δίκαιη επίλυση του κυπριακού ζητήματος ως διεθνούς θέματος, όχι απλώς ως διμερούς ζητήματος ανάμεσα στην Ελλάδα, στην Τουρκία ή, έστω τριμερούς και ανάμεσα στην Κυπριακή Δημοκρατία.

Έχουμε καταπάτηση του διεθνούς δικαίου και η μοναδική δίκαιη επίλυση είναι αυτή, που θα πάρει υπ’ όψιν τις αποφάσεις του Οργανισμού Ηνωμένων Εθνών (ΟΗΕ), για μία Διζωνική, Δικοινοτική Ομοσπονδία (ΔΔΟ), όπως έχει εξειδικευθεί τελευταία στο πλαίσιο Γκουτέρες.

Θέλω να πω ότι είχαμε σημαντική πρόοδο στο Κρανς Μοντανά, σε ό,τι αφορά την Ελληνική Δημοκρατία προβάλλαμε τα αυτονόητα κυρίως την διεθνή διάσταση του ζητήματος, την ανάγκη να καταργηθεί το απαράδεκτο καθεστώς των εγγυήσεων και στη βάση ενός συγκεκριμένου χρονοδιαγράμματος να αποχωρήσουν τα τουρκικά στρατεύματα από την Κύπρο.

Η επικαιρότητα βέβαια μας επιβάλλει να συζητήσουμε και την πρόσφατη κλιμακούμενη επιθετικότητα της Τουρκίας, που όμως, δεν είναι νέα.

Αν θέλουμε να είμαστε ρεαλιστές, πρέπει να αντιληφθούμε ότι συνομιλούμε με την ιστορία, όχι με την επικαιρότητα ούτε με τα εσωτερικά μας ακροατήρια.

Για τον λόγο αυτό να λέμε, όπως άκουσα πριν από λίγο, ότι μία ακόμη επιτυχία είχαμε στο πλαίσιο της κλιμακούμενης επιθετικότητας της Τουρκίας, όταν είδαμε και στο πλαίσιο της Ελληνικής Υφαλοκρηπίδας να έχουμε παραβίαση κυριαρχικών δικαιωμάτων ανάλογη με αυτή που είχαμε το προηγούμενο διάστημα εντός της ΑΟΖ και της Υφαλοκρηπίδας της Κυπριακής Δημοκρατίας.

Το ζητούμενο, αγαπητοί συνάδελφοι και αδερφοί, είναι πώς θα ξαναπάρουμε την πρωτοβουλία των κινήσεων. Γιατί κακά τα ψέματα, μέχρι στιγμής αντιδρούμε, ως προς τις πρωτοβουλίες της Τουρκίας για την αμφισβήτηση των κυριαρχικών μας δικαιωμάτων, αντανακλαστικά και αμυντικά, πέραν των πρωτοβουλιών που από κοινού είχαμε λάβει για την προώθηση μιας θετικής ατζέντας στην Ανατολική Μεσόγειο με τις τριμερείς συνεργασίες, με την συμφωνία του EastMed, το σχήμα 3+1, αλλά και την προσπάθεια που προωθείται με συστηματικό τρόπο από την Κυπριακή Δημοκρατία, ώστε αυτές οι τριμερείς να αποκτήσουν μια συγκεκριμένη οργανωτική έκφραση μέσω της Γραμματείας στη Λευκωσία.

Το ζητούμενο εδώ λοιπόν, δεν είναι για να εκτονωθούμε ή για να βγάλουμε το άχτι μας απέναντι στην Τουρκιά, που πρέπει να έχουμε ένα συνεκτικό πλαίσιο κυρώσεων. Για τη δική μας αντίληψη, οι κυρώσεις έχουν ακριβώς ως αποστολή να επιστρέψουν την πρωτοβουλία των κινήσεων σε εμάς, να ξέρει η Τουρκία ότι έχει κόστος, ότι η επιθετική κίνηση δεν είναι χωρίς συνέπειες γι’ αυτήν, ειδικά σε μια περίοδο που η οικονομία της δοκιμάζεται και αυτό ενταγμένο στο πλαίσιο μιας διττής στρατηγικής- θα μπορούσαμε να την πούμε «μαστίγιου και καρότου»- που οι κυρώσεις θα συνδυάζονται και με θετικές προοπτικές, για την ίδια, αν εγκαταλείψει την επιθετικότητα και την προσβολή στο Διεθνές Δίκαιο και επιστρέψει στο τραπέζι του διαλόγου.

Μαζί με την Κυπριακή Δημοκρατία, μαζί με τον συνάδελφο Χριστοδουλίδη, είχαμε πετύχει τη σημαντική απόφαση επί της αρχής τον Ιούνιο του 2019, για τις κυρώσεις. Θεωρούμε, ότι αυτή η συνεργασία με την Κυπριακή Δημοκρατία, πρέπει να είναι από τα αυτονόητα της εξωτερικής μας πολιτικής, να μην έχουμε προβλήματα αρρυθμίας στον βηματισμό μας και να παραμείνει ο κοινός μας στόχος, η περιφρούρηση των εθνικών μας Δικαίων και των εθνικών μας συμφερόντων, που όμως συμβαδίζουν με την προστασία του Διεθνούς Δικαίου.

Ολοκληρώνοντας, ο σκοπός μας είναι να καταλήξουμε σε ένα διάλογο με την Τουρκία, βασισμένοι στο Διεθνές Δίκαιο. Ως ομάδα της Αριστεράς στο Συμβούλιο της Ευρώπης, έχουμε πάρει ήδη την πρωτοβουλία, για μια κοινή συνάντηση- με τη μορφή της τηλεδιάσκεψης λόγω των ημερών- μεταξύ βουλευτών της Κύπρου, της Ελλάδας και της Τουρκίας- δυστυχώς μόνο το CHP μπορεί να ανταποκριθεί σε μια τέτοια πρόσκληση, από αυτούς που συμμετέχουν στο Συμβούλιο της Ευρώπης, αλλά ενδεχομένως και στην Ευρωβουλή- για να συζητηθούν αυτά τα θέματα και ο Γεώργιος Λουκαΐδης, συνάδελφος δικός σας, είναι ούτως η άλλως ο Πρόεδρος της Υποεπιτροπής Θεμάτων Μέσης Ανατολής.

Νομίζω λοιπόν, ότι στο μέλλον θα πρέπει να αναζητήσουμε κοινούς τρόπους παρέμβασής μας- εσάς των κυπρίων αδελφών μας και εμάς, της ελληνικής Βουλής- με στόχευση όμως και ευρύτερη από εμάς, ακριβώς γιατί τα θέματα που μας απασχολούν είναι μεν εθνικά ζητήματα, αλλά συνδυάζονται και με τη γενικότερη στρατηγική της Τουρκίας, να διεκδικήσει το ρόλο περιφερειακής και ναυτικής δύναμης, παραβιάζοντας το Διεθνές Δίκαιο, γιατί όλες οι φιλοδοξίες είναι θεμιτές, αρκεί να είναι νόμιμες, να βασίζονται δηλαδή στο Διεθνές Δίκαιο.

Σας ευχαριστώ.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Προεδρεύων των Επιτροπών):** Ευχαριστούμε κύριε Κατρούγκαλε και συνεχίζουμε, κύριοι συνάδελφοι, με τον Ειδικό Αγορητή του Κινήματος Αλλαγής και πρώην Υπουργό, τον κ. Ανδρέα Λοβέρδο.

**ΑΝΔΡΕΑΣ ΛΟΒΕΡΔΟΣ (Ειδικός Αγορητής του Κινήματος Αλλαγής):** Καλησπέρα σας και καλησπέρα και στην Επιτροπή Εξωτερικών της Βουλής των Αντιπροσώπων της Κυπριακής Δημοκρατίας, της οποίας Πρόεδρος είναι ένας παλιός, στενός μου φίλος, με τον οποίο έχουμε συνεργαστεί πάρα πολλές φορές και τον αγαπώ, ο Γιώργος Λιλλήκας.

Χαίρομαι, κύριε Πρόεδρε, που και εσείς στην εισήγησή σας, αλλά και οι εκπρόσωποι όλων των Κομμάτων, αντικατέστησαν πια επιτέλους το όρο «τουρκική προκλητικότητα» με το ορθό όρο «τουρκική επιθετικότητα», διότι η προκλητικότητα αναγόταν στο παρελθόν. Εδώ και χρόνια- τα τελευταία τουλάχιστον 1-2 χρόνια και τώρα το 2020- η επιθετικότητα είναι καταφανής από την πλευρά της Τουρκίας.

Δεν θα κάνω καμία αναφορά στα δεδομένα, για όλους τους Έλληνες και όλες τις Ελληνίδες για τις αποφάσεις του ΟΗΕ, για τη λύση του Κυπριακού που θα βασίζεται στις αποφάσεις του ΟΗΕ, για την αδελφική μας σχέση με την Κυπριακή Δημοκρατία με τους ανθρώπους της πολιτικής της τάξης, με τον λαό. Θα κάνω μία νύξη, για τα ζητήματα του τώρα, του σήμερα. Επικαλούμαι όλα όσα έχουμε ανταλλάξει με τα κυπριακά κόμματα στις καθόδους μας και της κυρίας Γεννηματά και της δικής μου στην Κυπριακή Δημοκρατία, αλλά και παλαιότερα των Προέδρων του Κόμματος και Πρωθυπουργών της χώρας.

Τώρα, επιτρέψτε μου, κύριε Πρόεδρε, να σταθώ, στα όσα λεπτά έχω, στην επόμενη μέρα μετά την αναδίπλωση της Τουρκίας. Παίρνω ως βάση το γεγονός ότι οι διερευνητικές επαφές ξεκινούν, χωρίς να ξεχνώ ότι επί 14 χρόνια, 60 γύροι δεν μου έδωσαν επιθυμητά αποτελέσματα. Όπως έλεγα και στο Καστελόριζο -ο Γιώργος Κατρούγκαλος ήταν μπροστά- πριν από μία εβδομάδα, υπάρχουν και διαφορετικές εκδοχές για την πορεία των διερευνητικών επαφών, ανάλογα με το ποιος ήταν ο υπουργός και ποια ήταν η κυβέρνηση της εποχής.

Μένω στο δεδομένο ότι δεν έχουν απόφαση. Τι θα λέμε τώρα εκεί; Τι θα συζητούμε; Ποιο είναι το περιεχόμενο; Είναι πολύ ενθαρρυντικό ότι στο κείμενο που απέστειλε στην εφημερίδα Καθημερινή ο Τούρκος Υπουργός Εξωτερικών, δηλαδή το Υπουργείο Εξωτερικών της Τουρκίας –η πένα δεν είναι δική του, η πένα είναι επίσημη πένα του Υπουργείου Εξωτερικών της Τουρκίας- σε τι μας αφορά ο διάλογος σχετίζεται με τις θαλάσσιες ζώνες, υφαλοκρηπίδα και ΑΟΖ. Η πείρα, όμως, λέει ότι επί 14 χρόνια το θέμα που κυριάρχησε στις διερευνητικές, ήτανε τα χωρικά ύδατα. Αν προσέξετε τις προτάσεις της Τουρκίας, ναι μεν προσαρμόζεται και εναρμονίζεται με αυτό που η Ελλάδα λέει και το Διεθνές Δίκαιο ορίζει, αλλά και πια η Διεθνής Κοινότητα, Ευρωπαϊκή Ένωση και Ηνωμένες Πολιτείες, επικεντρώνονται, θαλάσσιες ζώνες –είναι εντάξει αυτό, μακάρι να το εννοούν- προσθέτουν ζητήματα που αφορούν την Κυπριακή Δημοκρατία και αυτό μπορεί να είναι και το μεγάλο εμπόδιο στην πορεία του διαλόγου.

Έχουμε σε εξέλιξη διαδικασίες που αφορούν τη Σύνοδο Κορυφής, έχουμε σε εξέλιξη διαδικασίες που αφορούν την παλικαρίσια στάση του Προέδρου Αναστασιάδη, την οποία υπογραμμίζω, πρέπει να έχουμε κατά νου ότι οι κυρώσεις της Ευρωπαϊκής Ένωσης στο παρελθόν το απολύτως πρόσφατο 2020, Φεβρουάριος-Μάρτιος, έχουν καταφανώς και προκλητικά αγνοηθεί από την Τουρκία -στο Αιγαίο έχουμε και εμπειρία και αναφέρομαι στο εμπάργκο όπλων στην Λιβύη- και υπό την έννοια αυτή ανοίγεται μπροστά μας ένας δρόμος. Ναι στο διάλογο.

Για μας υπάρχει ένα τρίπτυχο διάλογος, αποτροπή, φρόνημα. Να το ξαναπώ: διάλογος, αποτροπή, δηλαδή, εξοπλισμοί, φρόνημα. Μπορεί να έχεις εξοπλισμούς, φρόνημα μπορεί και να μην έχεις. Τριπλό είναι το πρόταγμα. Με αυτό το πρόταγμα, με την δεδομένη στάση της Τουρκίας που μάλλον φαίνεται να είναι αυτή «ναι, με την Ελλάδα συζητάμε αυτά τα δύο θέματα, υφαλοκρηπίδα, εν πάση περιπτώσει θαλάσσιες ζώνες», αλλά υπάρχει το πρόβλημα της Κύπρου, όπως το θέλουν αυτοί. Υπάρχει προοπτική σύμπλευσης κοινής γραμμής με την Κυπριακή Δημοκρατία και από όσα μέχρι τώρα είναι τα σημάδια πώς πορευόμαστε; Τι θα κάνουμε εμείς στη Σύνοδο Κορυφής; Πώς θα προχωρήσουμε στο διάλογο των διερευνητικών επαφών με το αγκάθι να υπάρχει σε σχέση με την Τουρκία και την Κύπρο;

Κύριε Πρόεδρε θεωρώ ότι όταν θα φύγουν οι κάμερες πρέπει να επικεντρωθούμε σε αυτό, να μην εξαντληθούν στις γενικότερες θέσεις, που λίγο-πολύ, όχι όλοι, αλλά πάντως οι περισσότεροι λίγο ή πολύ ασπαζόμαστε κοινά προ τάγματα. Ευχαριστώ.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Προεδρεύων των Επιτροπών):** Ευχαριστώ πολύ τον κύριο Λοβέρδο και πράγματι αυτό είναι ένα θέμα που θα πρέπει να το συζητήσουμε. Η Ελλάδα αυτή τη στιγμή επιθυμεί το διάλογο υπό τις προϋποθέσεις που έχει θέσει η Ελληνική Κυβέρνηση, από την άλλη πλευρά όμως, όλα αυτά περνάνε και από το πρίσμα του τι συμβαίνει στην Κυπριακή Δημοκρατία με τις κατάφωρες παραβιάσεις της εθνικής της κυριαρχίας από την Τουρκία.

Συνεχίζουμε. Το λόγο έχει από το Κομμουνιστικό Κόμμα Ελλάδας ο Ειδικός Αγορητής ο κ. Γεώργιος Μαρίνος. Κύριε Μαρίνο, έχετε το λόγο.

**ΓΕΩΡΓΙΟΣ ΜΑΡΙΝΟΣ (Ειδικός Αγορητής του Κ.Κ.Ε.):** Ευχαριστώ, κύριε Πρόεδρε. Χαιρετίζουμε τους φίλους Κυπρίους Βουλευτές και εκφράζουμε την αλληλεγγύη μας στον κυπριακό λαό.

Κυρίες και κύριοι Βουλευτές, θέλουμε να σημειώσουμε ότι οι επικείμενες διερευνητικές επαφές Ελλάδας - Τουρκίας με τη διαμεσολάβηση και την εποπτεία της Ευρωπαϊκής Ένωσης, των ΗΠΑ και του ΝΑΤΟ δεν αντιστρέφουν τον επικίνδυνο χαρακτήρα των εξελίξεων στην Ανατολική Μεσόγειο και το Αιγαίο. Συνεχίζονται οι ανταγωνισμοί των δυνάμεων του ευρώ ατλαντισμού με τη Ρωσία και την Κίνα με εμπλοκή των αστικών τάξεων της Τουρκίας και της Ελλάδας και εκδήλωση της τουρκικής επιθετικότητας. Οι θέσεις που ακούγονται περί αναδίπλωσης της Τουρκίας ή ότι σύρθηκε σε διάλογο, είναι κατά τη γνώμη μας, έξω από την πραγματικότητα και δεν έχουν καμία βάση.

Στην πράξη, η κυβέρνηση Ερντογάν θα κινείται με προκλητικές ενέργειες και ελιγμούς, αξιοποιώντας τις διαπραγματεύσεις για τον καθορισμό της νέας σχέσης με την Ευρωπαϊκή Ένωση και το προσφυγικό, την ισχυροποίηση της νοτιοανατολικής πτέρυγας του ΝΑΤΟ και την απόσπαση της Τουρκίας από την επιρροή της Ρωσίας. Παραμένουν τα τετελεσμένα του ORUC REIS, οι συνέπειες της εξαίρεσης του Καστελόριζου από την Ελληνο Αιγυπτιακή Συμφωνία, το απαράδεκτο Τουρκολιβυκό Σύμφωνο, οι διεκδικήσεις της τουρκικής κρατικής εταιρείας πετρελαίου.

Οι Ηνωμένες Πολιτείες, το ΝΑΤΟ και η Ευρωπαϊκή Ένωση έχουν θέσει στο τραπέζι το βασικό ζήτημα. Συμβιβασμός για συνεκμετάλλευση του Αιγαίου και της Ανατολικής Μεσογείου, με βαριές συνέπειες και σε κυριαρχικά δικαιώματα. Η τουρκική κυβέρνηση επιμένει στις γκρίζες ζώνες, στην αμφισβήτηση της κυριαρχίας των ελληνικών νησιών και την αποστρατικοποίηση, τη διεξαγωγή περιφερειακής διάσκεψης με νομιμοποίηση του ψευδοκράτους, ενώ, τελευταία, έχει εμφανιστεί και το φρούτο της μερικής αποστρατικοποίησης και θα χρειαστεί να γίνει συζήτηση γι’ αυτό. Η κυβέρνηση, η Νέα Δημοκρατία, ο ΣΥΡΙΖΑ και η Ευρωπαϊκή Ένωση χαιρέτισαν κοντόφθαλμα, κατά την γνώμη μας, την αποχώρηση του ORUC REIS από την Ανατολική Μεσόγειο, γιατί την ίδια στιγμή συνεχίζονται οι γεωτρήσεις του Γιαβούζ στην κυπριακή ΑΟΖ και οι έρευνες του Barbaros.

Επί της ουσίας, η πολιτική της διαπλοκής στους ιμπεριαλιστικούς σχεδιασμούς έχει οδηγήσει σε περιπέτειες τον λαό μας. Τα περί κυρώσεων της Ευρωπαϊκής Ένωσης είναι το άλλοθι, το οποίο, δεν μπορεί να αποκρύψει τις στρατηγικές σχέσεις, που διατηρεί με την Τουρκία η Ευρωπαϊκή Ένωση, με ιδιαίτερο τον ρόλο της Γερμανίας. Οι ελληνικές κυβερνήσεις κινούνται σε αυτό που είπε ο Αμερικανός Πρέσβης Παϊατ, το απαράδεκτο «κλειδί του ευρώ ατλαντισμού στον ανταγωνισμό με τη Ρωσία και την Κίνα». Αυτό είπε και αυτό υπηρετεί η προκλητική επίσκεψη του Πομπέο στη χώρα μας, του Αμερικανού Υπουργού Εξωτερικών, η επιθεώρηση στη Βάση της Σούδας και η προώθηση των αμερικανικών επιχειρηματικών συμφερόντων.

Κυρίες και κύριοι Βουλευτές κατά τη γνώμη του Κ.Κ.Ε. οι εξελίξεις επιβάλλουν την ένταση της λαϊκής πάλης για την απεμπλοκή της χώρας από τα γρανάζια των ιμπεριαλιστικών ενώσεων, την μη αλλαγή των συνόρων, την εξασφάλιση των κυριαρχικών δικαιωμάτων των νησιών ως μέρος της ενιαίας Ελληνικής Επικράτειας, την απόρριψη διχοτομικών λύσεων δύο κρατών στο κυπριακό και τον άμεσο τερματισμό της 46χρονης κατοχής στο νησί για την οποία έχουν εγκληματικές ευθύνες οι Αμερικανοί, το ΝΑΤΟ και η Ευρωπαϊκή Ένωση.

Το Κ.Κ.Ε., πιστεύει στην πάλη των λαών της περιοχής για όλα αυτά τα ζητήματα και όσο αφορά το κυπριακό πρόβλημα, θεωρούμε ότι είναι πρόβλημα εισβολής και κατοχής και το κόμμα μας παλεύει για Κύπρο ανεξάρτητη, ένα και όχι δύο κράτη, με μία ιθαγένεια, μία και μόνη κυριαρχία και διεθνή προσωπικότητα χωρίς ξένα στρατεύματα και προστάτες. Κοινή πατρίδα για τους Ελληνοκυπρίους, Τουρκοκυπρίους, Μαρωνίτες και Αρμένιους με το λαό αφέντη στον τόπο του. Σας ευχαριστούμε.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ(Προεδρεύων των Επιτροπών):**Ευχαριστούμε πολύ τον κ. Μαρίνο.

Θα συνεχίσουμε με τους δύο ακόμη Αγορητές των δυο υπολοίπων κομμάτων της Ελληνικής Βουλής, τον Βουλευτή Κωνσταντίνο Χήτα από την Ελληνική Λύση και την Βουλευτή Σοφία Σακοράφα από το ΜέΡΑ25.

Βέβαια, να πούμε σε αναφορά με όλα αυτά και επειδή αυτή τη στιγμή απευθυνόμαστε όχι μόνον στο ακροατήριό μας των συναδέλφων μας στην Κύπρο, αλλά μέσω της τηλεόρασης σε έναν μεγάλο αριθμό προσώπων, ότι η συμπεριφορά της Τουρκίας δεν πλήττει μόνο την Ελλάδα και την Κύπρο, πλήττει ολόκληρη την Ευρωπαϊκή Ένωση. Τίθεται πραγματικά στο στόχαστρο και η αξιοπιστία της Ένωσης και η ευρωπαϊκή αλληλεγγύη που πρέπει να υπάρχει και οι ίδιες οι αρχές, είναι ένα τεράστιο ζήτημα που ο καθένας το βλέπει διαφορετικά, θα το συζητήσουμε.

Το λόγο έχει ο κ. Χήτας.

ΚΩΝΣΤΑΝΤΙΝΟΣ ΧΗΤΑΣ: Κύριε Πρόεδρε, ευχαριστώ και θα ήθελα να καλησπερίσω και εγώ με τη σειρά μου εκ μέρους της Ελληνικής Λύσης και του Προέδρου μας, Κυριάκου Βελόπουλου, τους συναδέλφους από την Κύπρο. Είναι πολύ μεγάλη χαρά που συνομιλούμε σήμερα μαζί και θα προσπαθήσω στο σύντομο του χρόνο που έχουμε στη διάθεσή μας να μοιραστούμε τις σκέψεις μας μαζί σας. Εδώ και περισσότερο από μισό αιώνα σε ότι έχει να κάνει με την Κύπρο κάνουμε συνεχώς τραγικά λάθη. Χρόνια ακούμε για αυτές τις χαμένες ευκαιρίες στο κυπριακό, δεκαετίες τώρα και αυτή είναι η αλήθεια, δεν καταφέραμε να θέσουμε σε εφαρμογή κύριοι συνάδελφοι της Κύπρου, κυρίως σε εσάς απευθύνομαι γιατί εμείς τα έχουμε πει πολλές φορές εδώ και έχουμε ασκήσει κριτική στις κυβερνήσεις, σε εφαρμογή το ενιαίο αμυντικό δόγμα Ελλάδας - Κύπρου και φυσικά ενώ είχαμε πολλές ευκαιρίες δεν μπορέσαμε να οριοθετήσουμε την ΑΟΖ μεταξύ των δύο αδελφών χωρών και να έχουμε λύσει πολλά προβλήματα από αυτή την κίνηση.

Επάνω σε αυτό, αγαπητοί συνάδελφοι, δεν μπορώ να μην σταθώ στις αποκαλύψεις του πρώην Υπουργού Ενέργειας της Κύπρου, τον κ. Ρολάνδη, τον θυμάστε, σε τηλεοπτική του συνέντευξη το 2003 στο ΡΙΚ, αποκάλυψε ότι η Αθήνα ζήτησε από τη Λευκωσία, και θέλω να μου το επιβεβαιώσετε ή όχι μετά, να αλλάξει μια συμφωνία με την Αίγυπτο, η οποία αν ολοκληρώνονταν, όπως προβλεπόταν αρχικά, το Κάϊρο θα είχε αποδεχθεί ότι το Καστελόριζο έχει ΑΟΖ. Παραδέχθηκε, λοιπόν, δημόσια ότι η Κύπρος είχε προετοιμάσει το έδαφος για να πραγματοποιήσει η Ελλάδα μια κίνηση ματ έναντι στην Τουρκία με την ΑΟΖ, αλλά η τότε ηγεσία του Υπουργείου Εξωτερικών, δεν στάθηκε, όπως ο ίδιος είπε τώρα εδώ, «αντάξια των περιστάσεων». Είναι λόγια τα οποία μεταφέρω. Κάναμε πίσω για να μην μπούμε στο μάτι των Τούρκων.

Κύριοι συνάδελφοι, αν η Ελλάδα και η Κύπρος είχαν οριοθετήσει ΑΟΖ ούτε τουρκολιβικά σύμφωνα θα είχαμε ούτε μειοδοτικές συμφωνίες με την Αίγυπτο ούτε μειωμένη επήρεια από τα νησιά μας, ούτε ο Ερντογάν θα έκανε αυτά που έκανε στην ελληνική και την κυπριακή ΑΟΖ.

Σήμερα, λοιπόν, η Ανατολική Μεσόγειος είναι ένα καζάνι που βράζει, θα λέγαμε φλέγεται και οι εξελίξεις στην περιοχή είναι κάτι παραπάνω από καταιγιστικές, γεωπολιτικό, στρατιωτικό, το πολιτικό, το οικονομικό σκηνικό, φαίνεται ότι αλλάζει συνεχώς. Το θέμα είναι τι κάνει η Ελληνική Κυβέρνηση και να σας πω ότι η Κύπρος, εσείς συνάδελφοι, μας δείξετε το δρόμο. Το επισήμανε σε όλες τις ομιλίες την τελευταία εβδομάδα ο Πρόεδρός μας και θα το πω και άλλη μια φορά εδώ στη δική μας επικοινωνία σήμερα. Δεν μπορώ να μην πω ένα μεγάλο μπράβο και να μην επισημάνω και να επιβραβεύσω το γεγονός ότι η Κύπρος έκανε κάτι που η Ελληνική Κυβέρνηση δεν τόλμησε να κάνει, την άσκηση βέτο για την επιβολή κυρώσεων στη Λευκορωσία.

Έτσι είναι. Αυτή είναι η αλήθεια, ότι και να λέμε. Διότι η Ευρωπαϊκή Ένωση δεν μπορεί να χρησιμοποιεί την αλληλεγγύη a la cart και να κάνει συνεχώς τα στραβά μάτια, όταν είναι να επιβάλλει κυρώσεις έναντι της Τουρκίας. Και την ώρα που η Κύπρος άσκησε βέτο, εμείς την αφήσαμε μόνη της και πάμε να κάτσουμε στο τραπέζι του διαλόγου με τους Τούρκους. Δυστυχώς, αυτή είναι η αλήθεια. Η Ελλάδα έμεινε θεατής σε αυτή την πολύ σοβαρή εξέλιξη. Έμεινε θεατής στο να παρακολουθεί το ORUS REIS 35- 40 μέρες. Έμεινε θεατής όταν το ΓΙΑΒΟΥΖ, το πήρε ο άνεμος. Έμεινε θεατής όταν τουρκικά μαχητικά αεροσκάφη παρενοχλούσαν τον ΥΠΕΘΑ και φυσικά, έμεινε θεατής, κύριοι συνάδελφοι της Κύπρου, σε όλες τις παράνομες γεωτρήσεις που η Τουρκία πραγματοποιεί εντός Κυπριακής ΑΟΖ.

Ας μην κρυβόμαστε. Πρωταρχικός στόχος της Άγκυρας είναι τα τεράστια ενεργειακά κοιτάσματα και σε αυτή του την προσπάθεια ο Ερντογάν - και βάζω και μια άλλη παράμετρο τώρα στην κουβέντα μας - χρησιμοποιεί και εργαλειοποιεί και τους λαθρομετανάστες. Αυτός ο υβριδικός πόλεμος, για τον οποίο ο Πρόεδρός μας μιλάει συνεχώς.

Βλέπετε τι γίνεται με τα hot spot. Και σε αυτή την περίπτωση, όμως, η Κύπρος μας έβαλε τα γυαλιά και είναι κάτι το οποίο πρέπει να το αναφέρω. Αναφέρομαι στο γεγονός, ότι πριν από λίγες μέρες, παράνομα εισερχόμενοι μετανάστες από το Λίβανο, συνελήφθησαν από τις Κυπριακές Αρχές και μέσα σε 48 ώρες είχαν επιστραφεί στη χώρα τους. Πείτε το push back, πείτε το επανα προώθηση, όπως θέλετε πείτε το, η Κύπρος και εδώ μας έδειξε το δρόμο. Η Κύπρος. Η αδελφή μας Κύπρος. Η σύμμαχος χώρα που περιμένει, δικαίως, πολλά από την Ελλάδα.Τι πρέπει να γίνει και κλείνω κύριε Πρόεδρε. Τέσσερις- πέντε προτάσεις. Άμεση ενεργοποίηση του ενιαίου αμυντικού δόγματος Ελλάδας – Κύπρου. Άμεσος καθορισμός ΑΟΖ μεταξύ Ελλάδος και Κύπρου. Επέκταση των χωρικών μας υδάτων στα 12 μίλια και προς το Αιγαίο.

Άσκηση πίεσης στην Ευρωπαϊκή Ένωση για ουσιαστική αλληλεγγύη και πίεση για κυρώσεις στην Τουρκία και όχι διάλογο. Ο Πρόεδρος Μακρόν είπε ότι, με την Τουρκία μιλάς, όχι με λόγια, με πράξεις.

Διεύρυνση της εξωτερικής πολιτικής και διπλωματίας και σε άλλες χώρες, όχι, όμως, άναρχα. Εκεί που έχουμε αμοιβαία συμφέροντα, εκεί που ωφελούμαστε και οι δύο πλευρές. Το έχει πει πολλές φορές ο Πρόεδρος της Ελληνικής Λύσης, χώρες όπως το Ισραήλ, η Γαλλία, η Αίγυπτος, η Σαουδική Αραβία.

Και κλείνω, λέγοντας, ότι Ελλάδα και Κύπρος δεν πρέπει σ’ αυτό το παιχνίδι με τις ραγδαίες εξελίξεις στη σκακιέρα του Αιγαίου, να είναι απλά δύο πιόνια. Θα πρέπει να είναι δύο κυρίαρχες χώρες, που δεν διστάζουν ούτε στιγμή να υπερασπίζονται την εθνική τους κυριαρχία, τα κυριαρχικά τους δικαιώματα και τα συμφέροντά τους.

Ευχαριστώ πολύ.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Προεδρεύων των Επιτροπών) :** Ευχαριστούμε πολύ κύριε Χήτα.

Στο σημείο αυτό γίνεται η β΄ ανάγνωση του καταλόγου των μελών των Επιτροπών. Από την Διαρκή Επιτροπή Εθνικής Άμυνας και Εξωτερικών Υποθέσεων παρόντες ήταν οι Βουλευτές κ.κ. Αναστασιάδης Σάββας, Βαγιωνάς Γεώργιος, Βασιλειάδης Βασίλειος, Γιαννάκου Μαριορή (Μαριέττα), Γκίκας Στέφανος, Γκιουλέκας Κωνσταντίνος, Δαβάκης Αθανάσιος, Δημοσχάκης Αναστάσιος, Καββαδάς Αθανάσιος, Δούνια Παναγιώτα, Σκόνδρα Ασημίνα, Παππας Ιωάννης, Κουτσούμπας Ανδρέας, Καππάτος Παναγής, Λαμπρόπουλος Ιωάννης, Λιούτας, Αθανάσιος, Μανωλάκος Νικόλαος, Μπογδάνος Κωνσταντίνος, Νικολακόπουλος Ανδρέας, Παπαδόπουλος Μιχαήλ (Μιχάλης), Ρουσόπουλος Θεόδωρος (Θόδωρος), Σενετάκης Μάξιμος, Στυλιανίδης Ευριπίδης, Συρίγος Ευάγγελος (Άγγελος), Χατζηβασιλείου Αναστάσιος (Τάσος),Χατζηδάκης Διονύσιος, Αθανασίου Αθανάσιος (Νάσος), Αμανατίδης Ιωάννης, Αναγνωστοπούλου Αθανασία (Σία), Βίτσας Δημήτριος, Βούτσης Νικόλαος, Δρίτσας Θεόδωρος, Ηγουμενίδης Νικόλαος, Κατρούγκαλος Γεώργιος, Ραγκούσης Ιωάννης, Τσίπρας Γεώργιος, Αχμέτ Ιλχάν, Κεγκέρογλου Βασίλειος, Λοβέρδος Ανδρέας, Φραγγίδης Γεώργιος, Μαρίνος Γεώργιος, Παπαναστάσης Νικόλαος, Παφίλης Αθανάσιος, Μυλωνάκης Αντώνιος, Χήτας Κωνσταντίνος, και Γρηγοριάδης Κλέων.

Από την Ειδική Διαρκή Επιτροπή Ευρωπαϊκών Υποθέσεων παρόντες ήταν οι Βουλευτές κ.κ.:

Το λόγο έχει ο κ. Κατρούγκαλος, ο οποίος θέλει κάτι να προσθέσει.

 **ΓΕΩΡΓΙΟΣ ΚΑΤΡΓΟΥΓΚΑΛΟΣ :** Δεν θέλω να προσθέσω. Διαδικαστική πρόταση στην κρίση σας, κύριε Πρόεδρε, που έπρεπε μάλιστα να την έχω θέσει και νωρίτερα, αλλά η αναγκαιότητά της προέκυψε ακούγοντας τους συναδέλφους. Νομίζω, προφανώς, αφού ακούσουμε και τους συναδέλφους εκπροσώπους των κομμάτων από την Βουλή των Αντιπροσώπων, ότι θα ήταν καλύτερα να έχουμε εναλλάξ τις τοποθετήσεις και θα έπρεπε, ίσως, να έχει γίνει εξαρχής. Δηλαδή, να ακούγεται ένας συνάδελφος από την Ελληνική Βουλή, ένας από την Κυπριακή. Γιατί αλλιώς, κάθονται και μας ακούν, σαν να είναι παράλληλοι μονόλογοι αντί να έχουμε έναν ουσιώδη διάλογο. Άρα, προφανώς, να ολοκληρωθεί τώρα η διαδικασία με τους εκπροσώπους των κομμάτων, αλλά όταν αρχίσουν να μιλούν οι βουλευτές, να ακολουθήσουμε αυτή τη διαδικασία.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Προεδρεύων των Επιτροπών) :** Βεβαίως κ. Κατρούγκαλε. Το λόγο έχει η κυρία Σακοράφα.

**ΣΟΦΙΑ ΣΑΚΟΡΑΦΑ (Ειδική Αγορήτρια από το ΜεΡΑ25) :** Ευχαριστώ πολύ κύριε Πρόεδρε.

Να καλωσορίσω και εγώ με τη σειρά μου τους βουλευτές της αρμόδιας Επιτροπής της Βουλής των Αντιπροσώπων της Κύπρου, με τους οποίους καλούμαστε σήμερα, έχοντας πάντα στο μυαλό μας μια Κύπρο ελεύθερη, ανεξάρτητη και αποστρατικοποιημένη, να συζητήσουμε εδώ για τις τρέχουσες εξελίξεις στην Ανατολική Μεσόγειο, τις οποίες όλοι γνωρίζουμε και φυσικά ,δεν χρειάζεται να αναφέρω.

Θεωρούμε, πραγματικά, ότι η σημερινή συνεδρίαση, είναι μια πάρα πολύ σημαντική πρωτοβουλία. Μια πρωτοβουλία που πιστεύουμε, όμως, θα μπορούσε να έχει γίνει πάρα πολύ νωρίτερα, ίσως πριν από τα μέσα Ιουλίου, διότι οι εξελίξεις στη Μεσόγειο, στην Ανατολική Μεσόγειο δεν είναι τόσο καινούργιες, τρέχουν εδώ και πάρα πολλούς μήνες. Θα μπορούσε, λοιπόν, να είχε γίνει τότε και θα μπορούσε να έχει γίνει, πριν γίνει αποδεκτή και οριστικοποιηθεί η διαμεσολάβηση της Γερμανίας για διάλογο. Πριν, λοιπόν, υπάρξει μια τόσο πολύ κρίσιμη απόφαση.

Πραγματικά, δημιουργεί ερωτηματικά η αποδοχή της γερμανικής διαμεσολάβησης και δεν φαντάζομαι ότι βαυκαλίζεται κανείς, δίνοντας βάση στον κενό λόγο για γερμανική ουδετερότητα ή ακόμη περισσότερο και για δήθεν μη ουδετερότητα, λόγω ευρωπαϊκής αλληλεγγύης, όπως ακούσαμε πολύ πρόσφατα εδώ, από τον Γερμανό Πρέσβη. Μια ιστορικά πρωτότυπη αλληλεγγύη θα έλεγα, που μας έχει γονατίσει και οικονομικά αλλά και πολιτικά.

θεωρούμε δεδομένο, ότι μόνο με βάση ασυγχώρητη πλάνη, θα μπορούσε κανείς να ελπίζει σε κάτι θετικό, από αυτή τη διαμεσολάβηση. Ενόψει, λοιπόν, της επικείμενης διαπραγμάτευσης, η τουρκική πλευρά σκόπιμα προσθέτει ολοένα και περισσότερα θέματα. Πέρα από την υφαλοκρηπίδα προστίθενται οι θαλάσσιες ζώνες, θέμα πάρα πολύ σημαντικό, αφού περιλαμβάνει και τα χωρικά ύδατα, αλλά προστίθενται και οι ΑΟΖ, για τις οποίες θαλάσσιες ζώνες, υπάρχουν και αναφορές αποδοχής από τον Έλληνα Πρωθυπουργό.

Επίσης, ανασύρονται και άλλα θέματα, όπως είναι η αποστρατικοποίηση των νησιών ή και το θέμα της μουσουλμανικής μειονότητας. Δεν θα αναφερθώ σε προτροπές για επικείμενο διάλογο από τα μέσα μαζικής ενημέρωσης. Δεν χρειάζεται να το κάνω αυτή τη στιγμή. Αυτό που θέλω να τονίσω είναι ότι, υπάρχει μια σπουδή για διάλογο με την Τουρκία. Πρόκειται για την, κατά τη δική μας άποψη, άνευ επιστροφής είσοδο σε ένα μάλλον σκοτεινό τούνελ, που όσο προχωράμε τόσο θα στενεύει. Το τελικό, λοιπόν, δίλημμα είναι προδιαγεγραμμένο, αλλά είναι και αναπόφευκτο.

Είτε θα προχωρήσουν το διάλογο μέχρι τέλους, με βάση τις τουρκικές απαιτήσεις, διαπραγματευόμενοι παραχωρήσεις σε κυριαρχικά δικαιώματα και σε ελληνική κυριαρχία, είτε θα υποχρεωθούν σε υπαναχώρηση, από τον κακοστημένο διάλογο, στον οποίο δέχτηκαν να συρθούν χωρίς περίσκεψη, αλλά και χωρίς προετοιμασία και, δυστυχώς, αυτό θα το χρεωθούν. Θεωρούμε, όμως, ότι το πιο σημαντικό είναι ότι αυτό θα το χρεωθεί και σε διεθνές επίπεδο, δυστυχώς και η χώρα μας.

 Η κυβέρνηση, στις συμφωνίες με την Ιταλία και τις θαλάσσιες ζώνες, αλλά και με την Αίγυπτο για την ΑΟΖ, έχει κάνει υποχωρήσεις, που πιστεύουμε θα τις βρει μπροστά της, τόσο η ίδια όσο και οποιαδήποτε επόμενη ελληνική κυβέρνηση, προχωρεί σε ανάλογο διάλογο με την Τουρκία. Αυτό το δεχθήκαμε ακόμη και για το μεγαλύτερο νησί της χώρας, το τέταρτο σε μέγεθος στη Μεσόγειο. Μάλιστα, ακούσαμε από αρμόδια κυβερνητικά χείλη και την επισήμανση, ότι ειδικά για την Κρήτη υπάρχει ιδιαίτερη ευαισθησία, αφού αποτελεί και τον τόπο καταγωγής του Πρωθυπουργού μας. Νομίζω ότι εδώ δεν χρειάζεται να κάνω παραπέρα σχολιασμό.

Επιπλέον, με την Αίγυπτο ορίσαμε ΑΟΖ μόνο μέχρι το μέσον της Ρόδου, δυτικά του 28ου μεσημβρινού, χωρίς να καταγράψουμε διεκδικήσεις ανατολικά του. Με δυσμενείς συνθήκες, η ελληνική πλευρά σύρεται σε διάλογο με την Τουρκία, έχοντας χρεωθεί δύο, ακόμη, ήττες.

Η μία είναι ότι προχωρά σε διάλογο, αποδεχόμενη το γεγονός ότι το ORUC REIS έκανε έρευνες σε ελληνική υφαλοκρηπίδα, διότι έκανε έρευνες και δεν έχει νόημα να εμπλεκόμαστε σε συζητήσεις και επιχειρηματολογίες, όπως αυτές για τον θόρυβο από τις φρεγάτες, που κινητοποιήθηκαν για να δυσχεράνουν το αποτέλεσμα των ερευνών και όχι με στόχο να εμποδίσουν τις ίδιες τις έρευνες και οφείλουμε και είμαστε ευγνώμονες, για την ετοιμότητα και το θάρρος, που δείχνει το ένστολο προσωπικό μας σε κάθε εικόνα που του παρουσιάζεται. Η δεύτερη καταγεγραμμένη ήττα είναι ότι, η ελληνική κυβέρνηση προχωράει σε διάλογο, ενώ η Τουρκία συνεχίζει να παραβιάζει την κυπριακή ΑΟΖ.

 Θα μου επιτρέψετε να πω ότι είναι λίγο περίεργο αυτό, να προχωράμε σε συζήτηση, τη στιγμή που υπάρχει παραβίαση από την Τουρκία ήδη. Θα μου πείτε τώρα τι είναι η Κύπρος; Η έγκυρη LE MONT μας λέει ότι είναι ένας κόκκος άμμου, που εμποδίζει τώρα τον μηχανισμό λήψης αποφάσεων για τη Λευκορωσία.

Και επειδή δεν ξεχνώ, θα κλείσω με αυτό, κύριε Πρόεδρε, θα υπενθυμίσω μια σχετική φράση του γνωστού αστροφυσικού Στράτου Θεοδοσίου, που αρμόζει τέλεια στην περίπτωση. Ναι, είμαστε ένας μικρός, αλλά δραστήριος και επινοητικός κόκκος άμμου. Ευχαριστώ πολύ.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ(Προεδρεύων των Επιτροπών):** Ευχαριστούμε και εμείς την κυρία Σακοράφα.

Να πούμε και στους αδελφούς μας Κυπρίους, ότι μας παρακολουθούνε συνάδελφοι Ελλαδίτες βουλευτές και μέσω Webex και δεν είναι παρόντες στην αίθουσα, αλλά ζήτησαν κάποιοι να μετάσχουν, μεταξύ των οποίων είναι και ο πρώην Πρωθυπουργός, ο κύριος Γιώργος Παπανδρέου.

Κύριε Πρόεδρε, κύριε Λιλήκα, εμείς ολοκληρώσαμε, από τη δική μας πλευρά, τις τοποθετήσεις στον πρώτο κύκλο. Θα παρακαλούσαμε, λοιπόν, να πάρετε τώρα εσείς τη σκυτάλη και να προεδρεύσετε στο δικό σας κομμάτι, για να ακούσουμε με μεγάλο ενδιαφέρον τους συναδέλφους, εκπροσώπους των κομμάτων, της Βουλής των Αντιπροσώπων.

**ΓΕΩΡΓΙΟΣ ΛΙΛΗΚΑΣ(Πρόεδρος της Κοινοβουλευτικής Επιτροπής Εξωτερικών και Ευρωπαϊκών Υποθέσεων της Βουλής των Αντιπροσώπων):** Ευχαριστώ πολύ, φίλε Πρόεδρε.

Θα ήθελα, κατ’ αρχήν, προτού δώσω το λόγο στους συναδέλφους, εκπροσώπους των κομμάτων, να ευχαριστήσω για τις αναφορές στήριξης της Κύπρου, από όλους ουσιαστικά τους συναδέλφους που έχουν πάρει λόγο, από την Βουλή των Ελλήνων.

Διαπιστώνω ότι, επί της ουσίας, οι εκτιμήσεις μας ως προς την αναθεωρητική πολιτική της Τουρκίας, είναι κοινές. Κοινές είναι οι εκτιμήσεις και ως προς τους κινδύνους για Ελλάδα και Κύπρο. Κατά λογική συνέπεια, κοινοί θα πρέπει να είναι και οι σχεδιασμοί μας, καθώς επίσης και οι δράσεις μας, για να ενισχύσουμε τις χώρες μας και να αποτρέψουμε τα όποια τετελεσμένα, επιχειρεί να μας επιβάλει η Άγκυρα.

 Σωστά είπατε, ότι η Ελλάδα επιθυμεί διάλογο. Δεν θα μπω στην ουσία για το πώς και ποια μορφή πρέπει να πάρει αυτό το διάλογος, ποιο πλαίσιο. Σας διαβεβαιώ, ότι και η Κύπρος επιθυμεί διάλογο με την Τουρκία για να επιλύσει και το «Κυπριακό». Μέσα από μια λύση που θα είναι δίκαιη και θα οδηγεί στην πραγματική επανένωση της πατρίδας μας, για να έχουμε μια ελεύθερη Κύπρο για όλους τους νόμιμους πολίτες της. Το πρόβλημα δεν είναι εάν Ελλάδα και Κύπρος θέλουμε διάλογο για να επιλύσουμε τις διαφορές μας και τις διαφωνίες μας με την Τουρκία, αλλά κατά πόσον η Τουρκία έχει την βούληση να αναζητήσει λύσεις με πολιτικά μέσα, μέσα από το διάλογο. Και πως η Τουρκία εννοεί και κατανοεί αυτόν τον διάλογο.

 Εάν δηλαδή, ο διάλογος θα εδράζεται στα πλαίσια του διεθνούς δικαίου ή αν ο διάλογος θα εδράζεται στις τουρκικές ακραίες απαιτήσεις. Εάν, όπως τουλάχιστον εκτιμώ, θα εδράζεται στις τουρκικές ακραίες απαιτήσεις και κάτω από εκβιασμούς και απειλές, η εκτίμησή μου είναι ότι δυστυχώς, ούτε στην Κύπρο, ούτε και στην Ελλάδα, δεν θα μπορέσει αυτό το διάλογος να είναι πραγματικά παραγωγικός. Να επιλύσει τα προβλήματα, με βάση το διεθνές δίκαιο και να φέρει την ειρήνη και τη σταθερότητα, που τουλάχιστον Κύπρος και Ελλάδα επιδιώκουμε. Θα δώσω τώρα τον λόγο τον Αναπληρωτή Πρόεδρο της Επιτροπής Εξωτερικών και Ευρωπαϊκών Υποθέσεων, τον κύριο Νίκο Τορναρίτη, ο οποίος είναι και ο Εκπρόσωπος του κυβερνώντος κόμματος του Δημοκρατικού Συναγερμού.

**ΝΙΚΟΣ ΤΟΡΝΑΡΙΤΗΣ (Αναπληρωτής Πρόεδρος της Επιτροπής Εξωτερικών και Ευρωπαϊκών Υποθέσεων της Βουλής των Αντιπροσώπων):** Ευχαριστώ κύριε Πρόεδρε. Θα ήθελα και εγώ με τη σειρά μου, να σημειώσω το γεγονός της πολύ θετικής και σημαντικής πρωτοβουλίας να έρθουμε σε επαφή ελλαδίτες και κύπριοι συνάδελφοι, σε μια κρίσιμη στιγμή, για να συζητήσουμε θέματα που αφορούν ευρύτερα τον ελληνισμό, αλλά θα έλεγα και το μέλλον της ίδιας της Ευρώπης και τις αρχές και τις αξίες στις οποίες εδράζεται και της οποίας οφείλει να υπερασπιστεί. Πράγματι, η τουρκική επιθετικότητα, ειδικότερα το τελευταίο διάστημα, εκτείνεται από τη Συρία στη Λιβύη, από τη Λιβύη στην Aνατολική Μεσόγειο, από την ανατολική μεσόγειο στην Αγία Σοφιά και τη Μονή της Χώρας και από τη Μονή της Χώρας στην Κύπρο και την Αμμόχωστο.

Να μου επιτρέψετε να επικεντρωθώ σε δύο θέματα. Θεωρώ πρώτα και πάνω από όλα, ότι η μετατροπή της Αγιάς Σοφιάς, αλλά και της Μονής της Χώρας σε τζαμί από μουσείο που ήταν, θεωρώ, ότι προσβάλλει τον παγκόσμιο πολιτισμό. Οφείλουμε όλοι να αντιδράσουμε. Πρέπει να σας πω, ότι προσωπικά και εκ μέρους της Κυπριακής αποστολής, από την πρώτη μέρα έχω αποστείλει επιστολή, για να εγγραφεί το θέμα για συζήτηση στο Συμβούλιο της Ευρώπης. Θέμα το οποίο θα συζητηθεί αύριο στην Επιτροπή Πολιτισμού του Συμβουλίου της Ευρώπης και είμαι σίγουρος, ότι και οι συνάδελφοι από την Ελλάδα θα υποστηρίξουν το κοινό αίτημα που είναι πανανθρώπινο αίτημα, η προστασία του παγκόσμιου πολιτισμού.

Ένα δεύτερο θέμα που θα ήθελα αγαπητοί συνάδελφοι σε Κύπρο και Ελλάδα να εγείρω, είναι τις απειλές της Τουρκίας για άνοιγμα και εποικισμό της περίκλειστης πόλης της Αμμοχώστου. Της πόλης σύμβολο του αγώνα για απελευθέρωση και επανένωση της Κύπρου.

Πρέπει να αντισταθούμε σε αυτή την απειλή. Πρέπει να αντισταθούμε σε αυτά τα σχέδια της κατοχής. Γιατί αν παρ’ ελπίδα αυτά τα σχέδια γίνουν πραγματικότητα, τοποθετείται μια ταφόπετρα στην οποία ελπίδα για επανέναρξη του διαλόγου, για επίλυση του κυπριακού προβλήματος.

Μεγάλο ζητούμενο σήμερα από τη σημερινή αν θέλετε συζήτηση, αλλά και θέλετε ευρύτερα, η ευρωπαϊκή αλληλεγγύη να εφαρμοστεί στην πράξη. Δεν μπορεί να παραμένει γράμμα κενό. Και δεν μπορεί οι ευρωπαϊκές αρχές και αξίες ή ακόμα οι ευρωπαϊκές κυρώσεις να εφαρμόζονται a la carte.

Δεν μπορεί, δηλαδή, τα ισχυρά κράτη της Ευρώπης να μεταφέρουν τα συμφέροντα των δικών τους κρατών και να εμποδίζουν με τις πράξεις και τις παραλείψεις τους το ευρωπαϊκό όραμα.

Κλείνω λέγοντας, αγαπητοί συνάδελφοι, σε Κύπρο και Ελλάδα ότι μπορεί να είμαστε μικροί σε πληθυσμιακό και εδαφικό έρεισμα έναντι των ευρωπαίων εταίρων μας, όμως μπορούμε μαζί να υπερασπιστούμε το δίκαιο, την αξιοπρέπεια, αλλά και το μέλλον της μεγάλης μας οικογένειας της Ευρωπαϊκής Ένωσης.

Σας ευχαριστώ πολύ.

**ΓΙΩΡΓΟΣ ΛΙΛΛΗΚΑΣ (Πρόεδρος της Κοινοβουλευτικής Επιτροπής Εξωτερικών και Ευρωπαϊκών Υποθέσεων της Βουλής των Αντιπροσώπων της Κυπριακής Δημοκρατίας)**: Ευχαριστώ, κ. Τορναρίτη.

Το λόγο έχει ο κ. Γιώργος Λουκαϊδης.

**ΓΙΩΡΓΟΣ ΛΟΥΚΑΪΔΗΣ (Εκπρόσωπος του ΑΚΕΛ)**: Καλησπέρα και από εμένα. Επιτρέψτε μου να χαιρετίσω κι εγώ με τη σειρά μου τη σημερινή πρωτοβουλία ανάμεσα στις Επιτροπές μας και, ασφαλώς, να χαιρετήσω τις Ελληνίδες και Έλληνες συναδέλφους που συμμετέχουν στη σημερινή τηλεδιάσκεψη.

Επιτρέψτε μου να ξεκινήσω λέγοντας αυτό που ήδη με ένα τρόπο αναφέρθηκε από άλλους συναδέλφους. Μιλώντας για την Ανατολική Μεσόγειο, λογικά έχουμε επικεντρωθεί στα ελληνοτουρκικά και στα κυπροτουρκικά. Όμως, είναι σημαντικό, κατά την άποψή μας, να αναλύουμε το ευρύτερο πλαίσιο, το διεθνές και το περιφερειακό. Ζούμε σε μια περιοχή, η οποία νομίζω δικαίως μπορεί να χαρακτηριστεί ως η πιο ταραγμένη περιοχή στον πλανήτη και αυτό έχει τεράστια σημασία, γιατί τα προβλήματα στην περιοχή μας μας επηρεάζουν άμεσα και έμμεσα, μας χτυπούν την πόρτα καθημερινά, είτε με τη μορφή του μεταναστευτικού, αφού ο πόνος, η δυστυχία και η εξαθλίωση στην περιοχή μας οδηγεί στο φαινόμενο της μετανάστευσης, αλλά μας επηρεάζει άμεσα και καθοριστικά, γιατί όταν κυριαρχούν τα ιδιοτελή ευτελή συμφέροντα των ισχυρών του πλανήτη, όταν παραβιάζεται καθημερινά το διεθνές δίκαιο, προφανώς μια Τουρκία που συμπεριφέρεται επιθετικά, που συστηματικά παραβιάζει το διεθνές δίκαιο διευκολύνεται σ’ ένα τέτοιο περιβάλλον να το πράττει και σε βάρος της Ελλάδος και σε βάρος της Κύπρου, με τον τρόπο που έχουν περιγράψει, νομίζω στο σύνολο τους, οι προηγούμενοι συνάδελφοι και δεν χρειάζεται κι εγώ με τη σειρά μου να επαναλάβω για πράξεις και ενέργειες καταδικαστέες.

Στην περίπτωση των τετελεσμένων που δημιουργεί η Τουρκία στην Ελλάδα, στην Κύπρο, με τις παραβιάσεις στην ΑΟΖ, αλλά και με αυτό που ανέφερε προηγουμένως ο συνάδελφος κ. Τορναρίτης, που για εμάς είναι πολύ κρίσιμο και καθοριστικό, με το τετελεσμένο που για πρώτη φορά επιχειρείται από το ‘74 και υλοποιείται, δεν επιχειρείται δυστυχώς, ο εποικισμός του περίκλειστου τμήματος της Αμμοχώστου που εάν και εφόσον υλοποιηθεί μέχρι τέλους, αυτό χωρίς υπερβολή, επιτρέψτε μου να πω, ενδεχομένως να είναι και η ταφόπλακα του κυπριακού προβλήματος.

Τούτων λεχθέντων, αγαπητοί συνάδελφοι και συναδέλφισες, επιτρέψτε μου να πω ότι ακριβώς η σημερινή μας τηλεδιάσκεψη καλό θα ήταν και πρέπει να ασχοληθεί, όχι τόσο με την εκτόνωσή μας απέναντι στην τουρκική επιθετικότητα, αλλά περισσότερο σε ένα κοινό προβληματισμό για το πώς αναχαιτίζουμε την τουρκική επιθετικότητα στην περιοχή μας, αλλά και στην περίπτωση των χωρών μας, καταφέρνουμε να βρούμε λύσεις που θα εξυπηρετούν πρώτα και πάνω απ’ όλα τους λαούς μας, τους λαούς της περιοχής και όχι ό τα συμφέροντα οποιωνδήποτε τρίτων κι εάν είναι αυτοί και πώς διασφαλίζουμε ότι αυτές οι λύσεις θα είναι συμβατές, εναρμονισμένες με το διεθνές δίκαιο και με το σεβασμό των ανθρωπίνων δικαιωμάτων σε όλες τις περιπτώσεις, αλλά και με τα Ψηφίσματα του Οργανισμού Ηνωμένων Εθνών, που για την Κύπρο, τουλάχιστον, υπάρχουν πάρα πολλά και παραβιάζονται συστηματικά, βεβαίως, από πλευράς Τουρκίας.

Θέλω λοιπόν σ’ αυτόν τον προβληματισμό να συμβάλω λέγοντας, πρώτα απ’ όλα, το εξής. Είναι κρίσιμο αυτό που αναφέρθηκε νομίζω από τον κ. Κατρούγκαλο, αλλά και από άλλους, και θέλω να ευχαριστήσω κι εγώ με τη σειρά μου για τη σταθερή και συνεπή αλληλεγγύη όλων των ελληνικών κομμάτων προς την Κύπρο, να έχουμε ως πρώτη εθνική προτεραιότητα και σε Κύπρο και σε Ελλάδα τη λύση του Κυπριακού, για ευνόητους λόγους αλλά και γιατί πιστεύουμε, ως ΑΚΕΛ τουλάχιστον, ότι η λύση του Κυπριακού θα ξεκλειδώσει και τα ξεχωριστά ελληνοτουρκικά προβλήματα που θα μπορούν, κατά την άποψή μας, να αντιμετωπιστούν ευκολότερα, αφού η διατήρηση της συνεχιζόμενης κατοχικής πραγματικότητας στο νησί ασφαλώς επηρεάζει άμεσα και τις ελληνοτουρκικές σχέσεις.

Τούτου λεχθέντος πρέπει πρώτα απ’ όλα η Κυπριακή Κυβέρνηση να ενεργεί με τρόπο που να πείθει διεθνώς και να αναγνωρίζεται διεθνώς ότι πρώτη προτεραιότητα μας είναι η λύση του κυπριακού. Συζητώντας, για παράδειγμα, για κυρώσεις απέναντι στην Τουρκία –δικαιολογημένα- δεν μπορεί να τις μετατρέψουμε σε αυτοσκοπό, αλλά θα πρέπει να τις βλέπουμε ως εργαλείο μέσα από το οποίο η Τουρκία θα αναγκαστεί να προσέλθει σε ένα εποικοδομητικό διάλογο και θα επιδείξει βούληση για μια σωστή, δίκαιη και βιώσιμη λύση του Κυπριακού στη βάση των ψηφισμάτων και των αποφάσεων του ΟΗΕ στη βάση του διεθνούς δικαίου. Το ίδιο πρέπει να συμβαίνει και με όλες τις άλλες ενέργειες όπως για παράδειγμα η εξωτερική μας πολιτική θα πρέπει να υποτάσσεται σε αυτόν τον υπέρτατο στόχο και όχι στο να προβαίνουμε σε υπογραφή ή σε πανηγυρισμούς, για συμφωνίες με τις ΗΠΑ, όπως η νομοθεσία Menendez - Rubio που ουσιαστικά προβλέπει την μετατροπή της Κύπρου σε προτεκτοράτο των ΗΠΑ.

Πρέπει λοιπόν να έχουμε μια πολυδιάστατη εξωτερική πολιτική, η οποία να υπηρετεί πρώτα και πάνω απ’ όλα κατά την άποψή μας τη λύση του Κυπριακού προβλήματος στη βάση αρχών όπως περιγράφονται τα ψηφίσματα του ΟΗΕ για μια Κύπρο ανεξάρτητηk, κυρίαρχη, πλήρως αποστρατικοποιημένη. Για μια Κύπρο που η λύση όπως καθορίζουν τα ψηφίσματα θα είναι λύση διζωνικής-δικοινοτικής ομοσπονδίας με πολιτική ισότητα.

Το τελευταίο που θα ήθελα να πω -επειδή έχει αναφερθεί και η Ευρώπη και έχω ήδη μακρηγορήσει νομίζω- είναι ότι η απαίτησή μας απέναντι σε μια Ευρώπη η οποία ενεργεί στη βάση των δύο μέτρων και δύο σταθμών της επιλεκτικής ευαισθησίας στα ανθρώπινα δικαιώματα, της υλοποίησης πολιτικών που δεν στηρίζονται στις διακεκριμένες αξίες της Ευρώπης, αλλά στη βάση των στιγμών ιδιοτελών συμφερόντων. Χωρίς να είμαστε ευτυχείς γι’ αυτήν την πραγματικότητα, πρέπει να την αναγνωρίζουμε, πρέπει να γνωρίζουμε και να ενεργούμε με ένα τέτοιο τρόπο με τον οποίο θα μπορούμε να αντλούμε τη μέγιστη δυνατή στήριξη στην προσπάθεια και στον αγώνα μας, είτε να αναστρέψουμε τα τουρκικά τετελεσμένα που υλοποιούνται αυτήν την ώρα, είτε πολύ περισσότερο να λύσουμε το Κυπριακό.

Σε κάθε περίπτωση, η δική μας η άποψη είναι ότι την Τουρκία εξυπηρετεί πλήρως το πλαίσιο της στρατιωτικής έντασης και της κλιμάκωσης και όχι το γήπεδο της πολιτικής και της διπλωματίας που πρέπει να είναι η δική μας οδός. Δεν υπάρχει τρόπος να λύσουμε το Κυπριακό και άλλα περιφερειακά προβλήματα εκτός από την στρατιωτική λύση ή τη λύση της πολιτικής και της διπλωματίας. Εμείς, θεωρώ ότι πρέπει να επιλέξουμε το δρόμο της ειρήνης και της διπλωματίας, της πολιτικής και της διπλωματίας, της ειρηνικής επίλυσης των διαφορών και σε αυτή μας την προσπάθεια θα πρέπει να επιδιώξουμε μέσα από μια ευρωπαϊκή στρατηγική να δημιουργηθεί ένα τέτοιο πλαίσιο στις ευρωτουρκικές σχέσεις, ώστε η Τουρκία να επιμετρά κόστος και όφελος από μια δίκαιη και βιώσιμη λύση του Κυπριακού, μέσα από την υλοποίηση αυτών των σχέσεων, την ανάπτυξη αυτών των σχέσεων με την Ευρώπη -που και η ίδια διατηρεί- κατά τρόπο ώστε να μπορέσουμε να μεγιστοποιήσουμε τις προοπτικές, να αντιμετωπίσουμε τα προβλήματα που έχουμε σήμερα με την επιθετικότητα της Τουρκίας, αλλά να μπορέσουμε να πετύχουμε και τον υπέρτατο στόχο που είναι η λύση του Κυπριακού. Σας ευχαριστώ.

**ΓΕΩΡΓΙΟΣ ΛΙΛΛΗΚΑΣ (Προεδρεύων των Επιτροπών):** Ευχαριστώ κύριε Λουκαϊδη. Το λόγο τώρα έχει η κυρία Χριστιάνα Ερωτοκρίτου εκ μέρους του Δημοκρατικού Κόμματος.

**ΧΡΙΣΤΙΑΝΑ ΕΡΩΤΟΚΡΙΤΟΥ (ΒΟΥΛΕΥΤΗΣ ΔΗ.ΚΟ.):** Καλησπέρα σας από τη Λευκωσία. Εγώ σήμερα θα πω τα εξής: πέρασε ένα καυτό καλοκαίρι όπου η Ελλάδα αντιμετώπισε μια πρωτοφανή επιθετικότητα από την πλευρά της Τουρκίας και όλοι τουλάχιστον στην Κύπρο παρακολουθήσαμε με αγωνία τις εξελίξεις στο Αιγαίο, οι οποίες βεβαίως προς το παρόν έχουν καταλαγιάσει με την επιστροφή του ORUÇ REIS στην Αττάλεια για συντήρηση. Τουλάχιστον αυτό αναφέρεται από την τουρκική πλευρά και αυτό για εμάς προκαλεί μια ανησυχία. Βεβαίως, αυτά τα οποία η Ελλάδα πέρασε αυτό το καλοκαίρι με την τουρκική προκλητικότητα η Κυπριακή Δημοκρατία τα περνά εδώ και χρόνια στην δική της ΑΟΖ. Δυστυχώς όμως η Κυπριακή Δημοκρατία δεν έχει την δυνατότητα ούτε υπεράσπισης των θαλασσίων ζωνών της, αλλά ούτε και την δυνατότητα να υπερασπιστεί σε στρατιωτικό επίπεδο τα δικαιώματά της.

Όμως, τουλάχιστον για εμάς, ως Δημοκρατικό Κόμμα, αναλύουμε την τουρκική πολιτική, γιατί θεωρούμε ότι δεν ήταν μια ευκαιριακή και τυχαία κορύφωση της τουρκικής προκλητικότητας, αυτό το καλοκαίρι. Ακριβώς το αντίθετο. Εμείς διαβάζουμε και βλέπουμε ότι η Τουρκία εφαρμόζει, στην πράξη, με ένα στρατηγικό σχεδιασμό, το δόγμα της «γαλάζιας πατρίδας». Και ελπίζουμε ότι αυτό, το οποίο βλέπουμε να συμβαίνει, είναι μια κατάπαυση ή ένα καταλάγιασμα, προς το παρόν, της τουρκικής προκλητικότητας, η οποία, όμως, μπορεί, στο μέλλον, να ξαναέρθει στην επιφάνεια.

Τουλάχιστον εμείς εκτιμούμε ότι είναι προφανές ότι ο κ. Ερντογάν ασφυκτιεί στα σημερινά σύνορα της Τουρκίας και θεωρεί ότι η χώρα του, λόγω του μεγέθους, λόγω του πληθυσμού, λόγω της στρατηγικής της σημασίας, δικαιούται να αναιρεί και να επεκτείνει τα σημερινά της σύνορα, προσβάλλοντας, βεβαίως, την κυριαρχία και τα κυριαρχικά δικαιώματα γειτονικών χωρών.

Μέσα σε αυτό το πλέγμα και επειδή δεν εκτιμούμε ότι η τουρκική επιθετικότητα δεν θα επαναληφθεί στο μέλλον -όλοι ελπίζουμε ότι δεν θα επανέλθει, πλην, όμως, επειδή η δική μας εκτίμηση είναι ότι υπάρχουν αρκετές πιθανότητες να κορυφωθεί στο μέλλον- θα συμφωνήσω με τους προλαλήσαντες και με τον κύριο Καιρίδη, αλλά και με τον κύριο Κατρούγκαλο. Και οι δύο, πολύ ορθά, αναφέρθηκαν στη διαδικασία πρόκλησης κόστους στην Τουρκία για αυτήν της την επιθετικότητα.

Εμείς, ως Δημοκρατικό Κόμμα, εδώ και χρόνια, έχουμε εισηγηθεί ότι η πρόκληση κόστους στην Τουρκία για τις επιθετικές και προκλητικές ενέργειες, για την αμφισβήτηση των κυριαρχικών της δικαιωμάτων και κυριαρχικών δικαιωμάτων των χωρών είναι η μοναδική οδός, με την οποία μπορούμε αποτελεσματικά να υπερασπιστούμε τα κυριαρχικά μας δικαιώματα και τα δίκαια, τόσο της Κύπρου, όσο και της Ελλάδας.

Οπότε, σε αυτήν την προσέγγιση, εμείς έχουμε 4 Εισηγήσεις, τις οποίες θα μπορέσουμε να συζητήσουμε, για να έχουμε όχι μόνο τοποθετήσεις, αλλά και Εισηγήσεις για να δούμε πώς μπορούμε να πάμε μπροστά.

Η πρώτη Εισήγηση είναι να δημιουργήσουμε αυτό, το οποίο, σήμερα, έχουμε ξεκινήσει. Και να ενταθεί, να δημιουργηθεί, να μπει σε τακτική εφαρμογή μια κοινή Διαρκής Επιτροπή, μεταξύ των δύο Επιτροπών. Η Επιτροπή Εξωτερικών και Άμυνας και Ευρωπαϊκών Υποθέσεων του ελληνικού Κοινοβουλίου και της Επιτροπής Εξωτερικών της Κύπρου.

Σε αυτή την τακτική ανταλλαγή απόψεων και συζητήσεων, ίσως, θα έπρεπε να συζητήσουμε και την ένταξη Επιτροπών Εξωτερικών και άλλων Κοινοβουλίων, που μοιράζονται το όραμα της ειρήνης, της ευημερίας και της σταθερότητας στην Ανατολική Μεσόγειο, όπως, παραδείγματος χάριν, της ΚΝΕΣΕΤ, της Επιτροπής Εξωτερικών της Ισραηλινής Βουλής, αλλά και της Επιτροπής Εξωτερικών της Αιγύπτου.

Ως Επιτροπή Εξωτερικών της Κυπριακής Δημοκρατίας είχαμε την ευκαιρία, στο παρελθόν, να επισκεφθούμε και την ΚΝΕΣΕΤ και την Επιτροπή Εξωτερικών της Αιγυπτιακής Δημοκρατίας, στο Κάϊρο. Θεωρώ ότι υπάρχει πολύ καλό και πρόσφορο πεδίο για να αναπτύξουμε και να εμβαθύνουμε τις σχέσεις μεταξύ των δύο Επιτροπών.

Κατά δεύτερο λόγο, εισηγούμαστε να συζητήσουμε κατά πόσον θα ήταν ορθό και φρόνιμο –και, κατά την δική μας εκτίμηση, θα ήταν ορθό και φρόνιμο- να επισπευσθούν, αφενός μεν οι διερευνητικές γεωτρήσεις στην ΑΟΖ της Κυπριακής Δημοκρατίας και αφετέρου, να επισπευσθεί το ενεργειακό πρόγραμμα της Ελληνικής Δημοκρατίας.

Και κατά τρίτο λόγο, η δική μας θέση είναι ότι αυτό που συζητείται πολύ έντονα τον τελευταίο καιρό και σε επίπεδο Βρυξελλών, για το θέμα των κυρώσεων. Σίγουρα οι κυρώσεις δεν είναι αυτοσκοπός και οι κυρώσεις είναι ένα εργαλείο και δεν είναι ο τελικός στόχος.

Όμως, κατά τη δική μας άποψη, εάν αφεθεί το θέμα των κυρώσεων, με τον α ή β τρόπο, να μπει στο περιθώριο, τότε η προοπτική να έχουμε ένα καλό αποτέλεσμα, στο τραπέζι του διαλόγου, είτε αυτό αφορά θέματα που η Ελληνική Δημοκρατία θα συζητήσει, είτε αυτό αφορά τη διαδικασία διαπραγματεύσεων στο Κυπριακό, η προοπτική να έχουμε καλά αποτελέσματα θα είναι πολύ πιο δυσμενής, παρά εάν έχουμε ένα αυτόματο κατάλογο κυρώσεων, ο οποίος θα επιβληθεί στην Τουρκία, σε περίπτωση που επιδείξει ξανά αυτή την επιθετική συμπεριφορά.

Πολλές φορές μιλάμε για «το καρότο και το μαστίγιο». Εδώ, όμως, πρέπει κάποια στιγμή, στην πολιτική, να συζητήσουμε και τι μορφή παίρνει αυτό «το μαστίγιο», για να είναι αποτελεσματικό και για να έχει απτά αποτελέσματα, στο τραπέζι του διαλόγου.

 Η επιδίωξη, κατά την δική μας άποψη, τουλάχιστον όσον αφορά το κυπριακό, δεν είναι μόνο η έναρξη των διαπραγματεύσεων, αυτό είναι μόνο η αρχή. Η επιδίωξη πρέπει να είναι η προοπτική ενός θετικού αποτελέσματος και αν δεν ξεκινήσεις με τη σωστή διαδικασία και αν δεν υπάρχουν τα σωστά εργαλεία στα χέρια μας, τότε δεν πρόκειται η έναρξη των διαπραγματεύσεων να καταλήξει σε ένα θετικό αποτέλεσμα. Απλά, η έναρξη των διαπραγματεύσεων ενδεχομένως να φέρει ένα αρνητικό αποτέλεσμα.

Αρά, το θέμα των κυρώσεων το οποίο συζητείται τις τελευταίες εβδομάδες τόσο σε επίπεδο Ελλάδας όσο και σε επίπεδο Κύπρου για εμάς είναι ξεκάθαρο, δεν μπορούμε να φύγουμε από την Σύνοδο Κορυφής, η οποία έχει οριστεί για την 1 και 2η του Οκτωβρίου. Δεν μπορούμε να φύγουμε από την Σύνοδο Κορυφής χωρίς να υπάρχει τουλάχιστον ένας κατάλογος κυρώσεων, ο οποίος αυτόματα θα ενεργοποιηθεί, χωρίς να χρειάζεται η οποιαδήποτε άλλη διαδικασία προς το παρόν και προσβλέπω στον επόμενο γύρο όπου είμαι σίγουρη ότι θα έχουμε και την ευκαιρία να ανταλλάξουμε περισσότερες απόψεις.

Ευχαριστώ.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Προεδρεύων των Επιτροπών):** Ευχαριστούμε.

Τον λόγο έχει, ο κ. Ευσταθίου.

**ΚΩΣΤΗΣ ΕΥΣΤΑΘΙΟΥ (Βουλευτής του Κινήματος Σοσιαλδημοκρατών – Ε.Δ.Ε.Κ.):** Χαιρετίζω και εγώ με τη σειρά μου και έχω πάρα πολλούς φίλους, τους οποίους και χαιρετώ ένα προς ένα.

Αυτό το οποίο μπορεί να προκύψει από τη σημερινή πρωτοβουλία, είναι ένα θετικό μήνυμα ότι επιτέλους η τουρκική επιθετικότητα έχει καταλήξει και σε Κύπριους και σε Ελλαδίτες ότι ο αγώνας Κύπρου και Ελλάδας είναι αγώνας κοινός. Υπάρχει ένας αδυσώπητος εχθρός ο οποίος τα τελευταία τουλάχιστον 50 χρόνια έχει μάθει να θρέφεται από μια πολιτική υποχωρήσεων απέναντί του, με τον φόβο μήπως και τον θυμώσουμε και προκαλέσει περισσότερα κακά από αυτά που μας έχει ήδη κάνει.

Ξέρετε έχω την εντύπωση ότι έχουμε όλοι πλέον αντιληφθεί ότι η γαλάζια πατρίδα της Τουρκίας που είναι το δόγμα του αναθεωρητισμού, ξεκινά και περνάει από τρία στάδια τα οποία είναι αλληλένδετα και καταδεικνύουν τον κοινό αγώνα. Είναι πρώτα απ’ όλα η ανεξαρτητοποίηση της Κύπρου, μέσω μιας λύσης διχοτομικής η οποία να επιτρέπει στην Τουρκία να βάλει χέρι και να προσαρτήσει ολόκληρο το νησί όποτε το θελήσει μέσα από λύση και θεσμούς καταστροφικούς.

Είναι η «κυπροποίηση» της Θράκης, μέσα από την εργαλειοποίηση της μειονότητας στην Θράκη, ώστε να προκληθούν τα ίδια συμπτώματα όπως προκλήθηκαν στην Κύπρο για να δημιουργηθεί το υπόβαθρο για την «κυπροποίηση» ακριβώς της περιοχής και τρίτο η διχοτόμηση του Αιγαίου, με ότι αυτό συνεπάγεται.

Κατά τα άλλα, αν έχουμε αντιληφθεί ότι αυτά τα τρία κοινά προβλήματα δημιουργούν την ανάγκη μιας κοινής αποτροπής, τότε πλανώμεθα πλάνη οικτρά. Γι’ αυτό απαιτείται ο κοινός αγώνας, ο οποίος στο κάτω κάτω θα δημιουργήσει και ένα γεωστρατηγικό βάθος τόσο στην Κύπρο όσο και στην Ελλάδα, γιατί το γεωστρατηγικό βάθος στην περιοχή μας είναι το ζητούμενο, όπως βεβαίως γεωστρατηγικό βάθος αναζητεί η Τουρκία εδώ και χρόνια, αλλά και το Ισραήλ και η Αίγυπτος.

Έχω σημειώσει με μεγάλη ικανοποίηση τις αναφορές των προλαλησάντων Ελλαδιτών συνάδελφων, με τις οποίες θα ήθελα να συνοψίσω για να καταλήξω ότι αν έχει προκύψει κάτι όλο αυτό το διάστημα, είναι ότι επιτέλους έχουμε αντιληφθεί κάποια πράγματα τα οποία ήταν μεν αυτονόητα, αλλά για κάποιους λόγους δεν τα βλέπαμε. Ήταν μπροστά μας, αλλά δεν τα βλέπαμε. Δεν προσποιούμαστε ότι δεν υπήρχαν, απλά δεν τα αντιλαμβανόμασταν.

Το βέβαιο, χαιρετίζω την αναφορά του φίλου μου, κυρίου Καιρίδη, ότι, ναι, η τουρκική επιθετικότητα αναχαιτίζεται μόνο μέσα από την αποτροπή των τουρκικών στόχων, κάτι το οποίο προϋποθέτει κοινή δράση, αλλά, κυρίως, διεκδίκηση και θα φτάσω και εκεί.

 Ο κύριος Κατρούγκαλος έχει αναφερθεί, πολύ σωστά, ότι θα πρέπει να προχωρήσουμε με κυρώσεις, προκειμένου να προκληθεί κόστος στην Τουρκία για την επιθετική και πειρατική της συμπεριφορά.

Ο κ. Λοβέρδος έχει, πραγματικά, περιγράψει τα δεκατέσσερα χρόνια των εξήντα γύρων των διερευνητικών επαφών, τα οποία δεν έχουν καταλήξει πουθενά και το υπενθυμίζω, βεβαίως, σε όλους ότι, εμείς στην Κύπρο έχουμε σαράντα έξι χρόνια αυτού του ατέρμονου ψευδεπίγραφου διαλόγου.

Ο κύριος Γιώργος Μαρίνος έχει περιγράψει με τον καλύτερο δυνατό τρόπο, ποια είναι η στρατηγική της Τουρκίας, ποιος είναι ο στόχος ο επόμενος που είναι η περιφερειακή διάσκεψη με συμμετοχή του ψευδοκράτους και βεβαίως, τον ευχαριστώ, γιατί, έχει περιγράψει την απαίτηση, για την λύση του Κυπριακού, όπως, ακριβώς την έχει, με τα δικά του λόγια, περιγράψει και ειδικά τον ευχαριστώ εκ βαθέων.

Ο κύριος Χήτας έχει περιγράψει και αυτός, έχει αναφερθεί στο χαμένο δόγμα του ενιαίου αμυντικού χώρου που θα πρέπει να επαναλειτουργήσει και βεβαίως, η κυρία Σακοράφα την οποία ευχαριστώ, αναφέρθηκε στον κίνδυνο ένας διάλογος να μετατραπεί σε ένα εργαλείο αμφισβήτησης κυριαρχικών δικαιωμάτων της Ελλάδας, ιδίως, όταν αυτός γίνεται μόνο κάτω από καθεστώς φόβου, τρόμου, απαράδεκτων αξιώσεων και αποδοχής της αμφισβήτησης της κυριαρχίας της Ελλάδας.

Επομένως, αν προκύπτει κάτι από τη σημερινή συνάντηση, είναι η ανάγκη για κοινή δράση, βεβαίως, μέσα από το Κοινοβούλιά μας, μέσα από τις Κυβερνήσεις, αλλά απαραίτητη προϋπόθεση είναι μόνο μία, να διεκδικήσει και η Κύπρος, να διεκδικήσει και η Ελλάδα. Η Ελλάδα θα πρέπει να διεκδικήσει τα αυτονόητα, τα κυριαρχικά της δικαιώματα σε θάλασσα και αέρα, ενώ η Κύπρος θα πρέπει να διεκδικήσει λύση του κυπριακού με βάση αυτό το οποίο έχει περιγράψει ο κύριος Μαρίνος. Τίποτε λιγότερο, πέρα αυτού. Λύση βιώσιμη, δημοκρατική, όπου ένα κράτος, ένας λαός, δύο κοινότητες.

Ευχαριστώ πολύ

**ΛΙΛΗΚΑΣ ΓΕΩΡΓΙΟΣ (Πρόεδρος της Κοινοβουλευτικής Επιτροπής Εξωτερικών και Ευρωπαϊκών Υποθέσεων της Βουλής των Αντιπροσώπων):** Ευχαριστώ, κύριε Ευσταθίου.

Έχουμε ολοκληρώσει από πλευράς των κυπριακών κοινοβουλευτικών κομμάτων. Νομίζω, φίλε Πρόεδρε, πως πρέπει ο λόγος να έρθει τώρα στους Βουλευτές της Βουλής των Ελλήνων και νομίζω η εισήγηση του κυρίου Κατρούγκαλου για εναλλάξ παρεμβάσεις, ίσως να έκανε πιο παραγωγική και πιο ζωντανή αυτή την τηλεδιάσκεψη.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Προεδρεύων των Επιτροπών):** Ευχαριστώ πολύ, κύριε Πρόεδρε. Ναι, βεβαίως, νομίζω ότι έτσι μπορούμε να το ακολουθήσουμε ως μοντέλο, μια πολύ καλή πρόταση.

Στο σημείο αυτό να ενημερώσω όλους τους συναδέλφους και όσους βρίσκονται παρόντες στην Κύπρο ή εδώ στην Ελλάδα, αλλά και όσους είναι συνδεδεμένοι τηλεοπτικά, ηλεκτρονικά, μέσω Webex, ότι κλείνουμε την τηλεοπτική μας μετάδοση.

Ολοκληρώθηκε ο κύκλος των τοποθετήσεων των εκπροσώπων, όλων των κομμάτων και μπαίνουμε στο δεύτερο μέρος της συζήτησης για την ανταλλαγή απόψεων, πάλι, φυσικά μέσω τηλεδιάσκεψης.

Ευχαριστούμε πάρα πολύ όλους τους Εισηγητές γι’ αυτό τον πρώτο κύκλο. Παρακαλώ πάρα πολύ το κανάλι της Βουλής των Ελλήνων να διακόψει τη μετάδοση για να μπορέσουμε να συνεχίσουμε.

(….)

Στο σημείο αυτό γίνεται η γ΄ ανάγνωση του καταλόγου των μελών των Επιτροπών. Από την Διαρκή Επιτροπή Εθνικής Άμυνας και Εξωτερικών Υποθέσεων παρόντες ήταν οι Βουλευτές κ.κ. Αναστασιάδης Σάββας, Γκιουλέκας Κωνσταντίνος, Δαβάκης Αθανάσιος, Δημοσχάκης Αναστάσιος, Δούνια Παναγιώτα, Σκόνδρα Ασημίνα Μανωλάκος Νικόλαος, Μπογδάνος Κωνσταντίνος, Νικολακόπουλος Ανδρέας, Παπαδόπουλος Μιχαήλ (Μιχάλης), Αθανασίου Αθανάσιος (Νάσος), Αμανατίδης Ιωάννης, Αναγνωστοπούλου Αθανασία (Σία), Ραγκούσης Ιωάννης, Τσίπρας Γεώργιος, Αχμέτ Ιλχάν, Παπαναστάσης Νικόλαος, Παφίλης Αθανάσιος, και Μυλωνάκης Αντώνιος,

Από την Ειδική Διαρκή Επιτροπή Ευρωπαϊκών Υποθέσεων παρόντες ήταν οι Βουλευτές κ.κ.:

 Τέλος και περί ώρα 17. 50΄ λύθηκε η συνεδρίαση.

**Ο ΠΡΟΕΔΡΕΥΩΝ ΤΩΝ ΕΠΙΤΡΟΠΩΝ**

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ**

**ΠΡΟΕΔΡΟΣ ΤΗΣ ΔΙΑΡΚΟΥΣ ΕΠΙΤΡΟΠΗΣ**

**ΕΘΝΙΚΗΣ ΑΜΥΝΑΣ ΚΑΙ ΕΞΩΤΕΡΙΚΩΝ ΥΠΟΘΕΣΕΩΝ**